Ucapan Presiden 12 Mac 2023

Bismillahirrahmanirrahim

Assalamu’alaikum warahmatullahi wa barakatuh dan salam sejahtera. Apa khabar semua?

PENDAHULUAN

1. Pertamanya, marilah kita memanjatkan setinggi-tinggi kesyukuran ke hadrat Allah s.w.t. di atas limpah izin dan inayah-Nya jua, kita dapat bersama-sama hadir ke Perhimpunan Agung Tahunan Parti Pribumi Bersatu Malaysia Kali Ke-5 pada pagi yang berbahagia ini.

2. Saya mengucapkan setinggi-tinggi penghargaan kepada semua pimpinan parti-parti anggota Perikatan Nasional, wakil-wakil pertubuhan bukan kerajaan dan semua hadirin yang sudi hadir dalam majlis perasmian Perhimpunan Agung Tahunan BERSATU pada pagi ini.

3. Saya juga mengucapkan jutaan terima kasih kepada semua para perwakilan yang hadir dari seluruh pelusuk tanah air untuk melaksanakan tanggungjawab kita kepada parti, iaitu melaksanakan perhimpunan agung pada setiap tahun, selaras dengan kehendak perlembagaan parti dan Akta Pertubuhan 1966.

4. Kita juga telah melaksanakan persidangan di peringkat cawangan dan bahagian dalam tempoh masa yang telah ditetapkan. Ini semua adalah penting untuk memastikan parti kita sentiasa mematuhi kehendak perlembagaan parti dan undang-undang negara.

5. Di awal ucapan saya ini, saya ingin memaklumkan bahawa di dalam Mesyuarat Majlis Pimpinan Tertinggi BERSATU semalam saya telah menawarkan untuk meletakkan jawatan sebagai Presiden BERSATU. Ini adalah disebabkan oleh kedudukan saya pada masa ini yang sedang berhadapan dengan beberapa pertuduhan di mahkamah. Sebagai mendokong prinsip dan motto perjuangan parti kita iaitu “Bersatu, Bermaruah dan Beramanah”, saya mengambil tanggungjawab sepenuhnya di atas pertuduhan terhadap diri saya.

6. Walau bagaimanapun, Majlis Pimpinan Tertinggi BERSATU telah menolak tawaran saya untuk meletak jawatan. Perwakilan pada hari ini juga telah meluluskan usul menolak peletakan jawatan Presiden dan atas kehendak Perhimpunan Agung Tahunan, saya meneruskan tugas saya sebagai Presiden parti. Saya amat terharu dengan sokongan saudara dan saudari semua kepada saya dan dengan ini saya mengucapkan terima kasih.

PENDAKWAAN POLITIK TERPILIH

7. Saya berdiri di sini pada hari ini untuk merasmikan Perhimpunan Agung Tahunan BERSATU. Dua hari yang lalu, saya telah diheret ke mahkamah untuk menghadapi enam pertuduhan menggunakan kedudukan saya sebagai Perdana Menteri untuk menerima sumbangan dana politik untuk BERSATU. Esok, saya akan menghadapi satu lagi pertuduhan yang sama di Mahkamah Sesyen Shah Alam. Kesemuanya tujuh pertuduhan ke atas saya sebagai Presiden BERSATU. Jika didapati bersalah, saya akan dihukum penjara tidak melebihi 20 tahun dan denda tidak kurang lima kali nilai sumbangan yang diterima oleh BERSATU.

8. Ini adalah pertama kali dalam sejarah seorang Presiden parti politik didakwa di mahkamah kerana partinya menerima sumbangan dana politik. Saya telah berada di dalam politik selama 50 tahun. Parti politik tidak menjalankan perniagaan untuk menjana pendapatan bagi membiayai kegiatan parti termasuk pilihanraya.

9. Oleh itu, sumber utama dana parti politik adalah sumbangan daripada para ahli dan penyokong parti, termasuklah ahli perniagaan, hartawan dan dermawan yang menyokong perjuangan parti. Tanpa sumbangan dana, tentulah amat sukar bagi sesebuah parti politik untuk menjalankan fungsinya dalam sebuah negara demokrasi.

10. Dalam kes BERSATU, demi untuk memastikan ketelusan dan integriti dalam pengurusan kewangan parti, saya telah menetapkan supaya setiap sumbangan kepada BERSATU mesti dimasukkan terus ke dalam akaun bank BERSATU, bukan ke akaun saya, atau melalui saya. Setiap sumbangan diuruskan dengan telus oleh Bendahari Agung yang menyelia hal ehwal kewangan parti selaras dengan fungsi beliau di bawah Perlembagaan parti. Apabila menerima sumbangan, beliau akan memasukkannya ke dalam akaun parti dan menyimpan rekod.

11. Akaun parti pula diaudit oleh juruaudit bertauliah dan dibentangkan di dalam Perhimpunan Agung Tahunan untuk diteliti oleh para perwakilan. Sebagai sebuah parti yang memperjuangkan nilai integriti dan amanah, kita tidak ada apa-apa yang hendak disembunyikan dalam pengurusan kewangan parti.

12. Rekod akaun BERSATU pula disimpan oleh Bendahari Agung. Setiap aliran wang masuk dan keluar boleh disemak. Adakah terdapat rekod saya mengambil wang yang disumbangkan kepada parti untuk kegunaan saya? Tidak ada. Jika ada, saya pasti SPRM telah menjumpai buktinya kerana semua rekod akaun BERSATU telah dirampas oleh SPRM.

13. Yang jelas, dalam semua tujuh pertuduhan yang dikenakan ke atas saya, tidak ada satu pun pertuduhan yang berkaitan dengan wang masuk ke akaun saya. Semuanya masuk ke akaun parti.

14. Pada mulanya mereka tuduh saya seleweng RM600 bilion. Kemudiannya RM92.5 bilion. Kemudian RM4 hingga RM5 bilion. Selepas itu RM300 juta. Tetapi apabila dituduh di mahkamah, tidak ada satu pun pertuduhan yang mengatakan saya mengambil wang rasuah. Ini penting untuk saya jelaskan kepada para perwakilan dan ahli-ahli BERSATU. Saya tidak ambil rasuah walau satu sen pun.

15. Tetapi oleh kerana kedudukan saya sebagai Presiden BERSATU dan Pengerusi Perikatan Nasional dilihat sebagai pencabar utama kepada Anwar Ibrahim dan Zahid Hamidi, yang kedua-duanya menubuhkan kerajaan campuran luar tabi’e Pakatan Harapan dan Barisan Nasional, saya telah dijadikan mangsa pendakwaan politik terpilih.

16. Saya hendak cabar SPRM supaya siasatlah Anwar Ibrahim dan Zahid Hamidi. Mereka berdua adalah Presiden PKR dan UMNO. Siasatlah dari mana punca pendapatan PKR dan UMNO. Tidakkah mereka juga menerima dana politik daripada ahli-ahli perniagaan?

17. Sebelum PRU 15, UMNO adalah parti utama dalam Kerajaan Persekutuan. Perdana Menteri daripada UMNO. Parti itu juga mengetuai Kerajaan Negeri Perlis, Perak, Pahang, Melaka dan Johor. Adakah UMNO tidak menerima sumbangan dana politik daripada ahli-ahli perniagaan?

18. PKR pula mengetuai Kerajaan Negeri Selangor dan Negeri Sembilan. DAP mengetuai Kerajaan Negeri Pulau Pinang. Adakah PKR dan DAP tidak menerima sumbangan dana politik daripada ahli-ahli perniagaan?

19. Banyak laporan telah dibuat oleh ahli-ahli parti kita supaya SPRM menyiasat sumber dana parti-parti ini. Tetapi yang disiasat hanyalah BERSATU. Yang didakwa hanyalah saya sebagai Presiden BERSATU. Parti lain dan Presiden parti lain dikecualikan daripada siasatan dan pendakwaan. Bukankah ini suatu bentuk pendakwaan politik yang terpilih?

20. Malah, semasa proses siasatan masih berjalan, banyak kali media arus perdana secara tidak bertanggungjawab dan berniat jahat telah memetik sumber tidak bernama SPRM mengatakan saya akan ditahan dan didakwa. Seolahnya, mereka telah tahu bahawa saya akan didakwa walaupun siasatan belum selesai. Mungkin bagi mereka, by hook or by crook, I must be charged.

21. Apa maknanya ini? Adakah siasatan ke atas saya dilakukan secara bebas jika keputusan untuk mendakwa telah dibuat oleh pihak tertentu sebelum siasatan dilengkapkan?

22. Saya ingin tegaskan bahawa saya tidak bersalah. Saya akan jawab segala pertuduhan ke atas saya di mahkamah kelak. Saya telah berbincang dengan pasukan peguam saya. Pendakwaan ke atas saya mempunyai banyak kelemahan. Ia dibuat bukan kerana ada asas bukti yang kukuh, tetapi kerana arahan orang atas. InsyaAllah, saya berdoa ke hadrat Allah s.w.t. mudah-mudahan saya diberikan keadilan di mahkamah.

PEMANGSAAN POLITIK TERHADAP BERSATU

23. Tetapi pemangsaan politik ke atas BERSATU telah pun berlaku. Akaun bank BERSATU telah pun dibekukan dan mungkin akan disita dan dirampas tidak berapa lama lagi. Ini bermakna, parti kita tidak mempunyai wang untuk membayar gaji pekerja, sewa pejabat dan bil utiliti. Parti kita juga tidak mempunyai dana untuk membiayai aktiviti parti dan kempen pilihanraya di enam buah negeri tidak berapa lama lagi.

24. Inilah sebab sebenar pendakwaan ke atas saya dilakukan dengan begitu cepat. Mereka ingin melumpuhkan BERSATU sebelum berlangsungnya pilihan raya negeri. Mereka takut dengan pengaruh BERSATU dan Perikatan Nasional seperti yang ditunjukkan dalam Pilihanraya Umum yang lalu. Mereka takut kalah!

25. Kerana itu, pemangsaan politik secara terpilih telah dilakukan dengan rakusnya ke atas BERSATU. Selain akaun parti dibekukan dan pemimpin parti ditahan reman dan didakwa, vendor dan pembekal BERSATU juga disiasat.

26. Apa tujuan menyiasat mereka? Sebagai pembekal dan vendor, mereka tidak ada kena mengena dengan sumbangan dana politik kepada BERSATU. Mereka membekalkan perkhidmatan atau barangan dan kita pula membayar mereka atas perkhidmatan dan barangan yang dibekalkan.

27. Saya tidak nampak ada tujuan lain selain untuk menakut-nakutkan pihak ketiga yang berurusan dengan BERSATU. Walaupun semua urusan perolehan dilaksanakan mengikut proses dan tatacara kewangan parti yang sah, mereka tidak peduli. Tujuan jahat mereka ialah supaya selepas ini tidak ada lagi pihak yang ingin berurusan dengan BERSATU kerana takut disiasat. Tidak ada lagi pihak yang ingin memberi sumbangan kepada BERSATU kerana takut menjadi mangsa pendakwaan politik terpilih. Maka lumpuhlah BERSATU. Lumpuhlah Perikatan Nasional. Inilah tujuan sebenar mereka.

28. Selain itu, mereka juga cuba memberikan gambaran buruk terhadap BERSATU dan Perikatan Nasional. Anwar Ibrahim awal-awal lagi menuduh bahawa kita menerima dana politik hasil wang judi. Ini kononnya untuk menunjukkan kepada rakyat bahawa parti kita ini menerima dana daripada hasil yang haram di sisi agama dan undang-undang negara.

29. Tetapi apabila mereka membuat pertuduhan yang tidak berasas kepada saya, tidak ada pula disebut dana yang diterima daripada tauke judi. Sebahagian besar dana yang diterima oleh BERSATU adalah daripada Tan Sri Syed Mokhtar Al-Bukhary, iaitu rakan baik saya yang saya telah kenal sejak sekian lama. Beliau merupakan seorang hartawan dan dermawan Melayu yang banyak menyumbang untuk tujuan amal dan kebajikan. Saya tidak fikir sumbangan yang beliau berikan kepada BERSATU adalah hasil wang judi. Beliau bukan tauke judi. BERSATU BANGKIT BERJUANG Saudara dan saudari yang saya kasihi sekalian,

30. Kita mesti bangkit melawan. Mereka boleh dakwa saya. Mereka boleh aniaya saya. Tetapi mereka tidak boleh hancurkan BERSATU.

31. BERSATU ini bukan saya. BERSATU ini kita semua. Mereka mendakwa saya untuk melemahkan saya. Mereka juga mendakwa Datuk Wan Saiful untuk melemahkan saf kepimpinan BERSATU. Tetapi mereka lupa. Seorang didakwa, jutaan ahli dan penyokong BERSATU akan bangkit menentang kejahatan mereka.

32. Jangan kita berasa lemah dan gundah-gulana dengan siri pemangsaan politik yang mereka cuba lakukan. Kita bukan tidak pernah berhadapan dengan cabaran dan dugaan. Di peringkat awal dahulu, kita pernah melalui episod di mana parti kita hampir-hampir diharamkan oleh Pendaftar Pertubuhan kerana kita didakwa tidak mematuhi perlembagaan parti.

33. Kita tentunya masih ingat, sehari sebelum parlimen dibubarkan untuk mengadakan PRU-14, Pendaftar Pertubuhan mengeluarkan perintah pembubaran sementara terhadap BERSATU.

34. Kita dikatakan gagal untuk mengadakan perhimpunan agung tahunan seperti yang dikehendaki oleh perlembagaan parti. Walaupun kita telah menjelaskan kepada Pendaftar Pertubuhan bahawa semua langkah yang diambil adalah tidak bercanggah dengan perlembagaan parti, tetapi perintah pembubaran sementara tetap diambil terhadap BERSATU.

35. Kita tahu bahawa tindakan tersebut adalah bermotifkan politik semata-mata untuk menyekat kemaraan BERSATU pada ketika itu yang semakin mendapat dokongan rakyat dalam menentang kleptokrasi. Undang-undang dan institusi kerajaan telah digunakan oleh kerajaan Barisan Nasional pada masa itu untuk melumpuhkan BERSATU. Sebagai parti pembangkang, kita menjadi mangsa kerakusan kuasa parti pemerintah yang menjadi parti lawan kita.

36. Namun, itu semua tidak melemahkan semangat kita. Kita bangkit berjuang dengan segala kudrat yang ada sehingga kita berjaya menjatuhkan kerajaan kleptokrat UMNO dan Barisan Nasional, dan menamatkan dominasi mereka selama lebih enam dekad dalam pemerintahan negara.

37. Pada masa itu, ramai yang tidak yakin dengan keupayaan BERSATU untuk menewaskan UMNO dan Barisan Nasional. Ramai yang kata takkanlah ular lidi boleh menelan naga. Malah, ramai penganalisis politik yang mengatakan UMNO dan Barisan Nasional boleh menang majoriti dua pertiga dalam PRU-14. Ternyata mereka silap.

38. Daripada sebuah parti pembangkang yang lahir atas semangat perjuangan menyelamatkan Malaysia daripada cengkaman kleptokrasi, BERSATU telah menjadi parti kerajaan. Dalam Pilihanraya Umum Ke-15 yang baru lalu, Alhamdulillah, sokongan rakyat terutamanya orang Melayu dan Bumiputera kepada BERSATU semakin kuat.

39. Berkat kerjasama dan perpaduan kita yang kukuh dengan rakanrakan di dalam Perikatan Nasional iaitu PAS, GERAKAN dan SAPP, kita telah berjaya menambah bilangan kerusi Parlimen daripada 13 kerusi dalam PRU-14 kepada 31 kerusi dalam PRU-15. Ini adalah peningkatan kekuatan hampir 3 kali ganda dalam tempoh hanya satu penggal pilihanraya.

40. UMNO yang menjadi parti lawan kita pula hanya memenangi 26 kerusi. Kedudukan mereka telah merosot sejak beberapa pilihanraya yang lalu. Sekarang, parti kita lebih besar daripada UMNO. Dalam tempoh hanya tujuh tahun, BERSATU telah berjaya mengatasi UMNO yang kini telah menjangkau usia 77 tahun. Kita bukan lagi ular lidi, dan UMNO bukan lagi naga.

41. Semua ini berlaku kerana terdapat perubahan dalam sikap dan minda rakyat terhadap parti-parti politik. Mereka tidak lagi berfikiran statik atau jumud dalam menyokong sesebuah parti politik. Mereka menilai parti politik berasaskan nilai dan budaya yang dipegang oleh parti, para pemimpin parti dan ahli-ahli parti.

42. Rakyat semakin menghargai nilai-nilai integriti, jujur, bersih, amanah dan prihatin sebagai nilai politik yang utama. Mereka akan menyokong parti yang mengamalkan nilai-nilai ini.

43. Nilai-nilai ini ada pada BERSATU dan Perikatan Nasional. Kerana itu, dalam pilihan raya umum yang lalu, terbentuk suatu gelombang rakyat yang besar, khususnya dalam kalangan pengundi Melayu dan Bumiputera serta anak-anak muda, untuk menyokong Perikatan Nasional.

44. Dengan gelombang sokongan rakyat, Perikatan Nasional berjaya memenangi 74 kerusi dalam pilihanraya umum yang lalu. Kita juga berjaya membentuk kerajaan di negeri Perlis dengan memenangi 14 daripada 15 kerusi DUN. Kita juga hampir-hampir berjaya membentuk kerajaan di negeri Perak dan Pahang.

45. Ini adalah satu pencapaian yang amat memberangsangkan buat sebuah gabungan parti politik yang baharu pertama kali memasuki gelanggang pilihan raya umum di peringkat persekutuan.

46. Tahniah saya ucapkan kepada semua 74 Ahli Parlimen dan 57 ADUN Perikatan Nasional yang telah menang dalam PRU yang lalu. Tahniah dan terima kasih yang tidak terhingga juga saya ucapkan kepada semua jentera dan penyokong parti yang telah bekerja keras dengan penuh semangat dan komitmen untuk memastikan kemenangan Perikatan Nasional.

47. Lebih memberangsangkan, Perikatan Nasional telah muncul sebagai parti pilihan utama masyarakat Melayu dan Bumiputera di negara kita. Dianggarkan sekitar 60 peratus pengundi Melayu dan Bumiputera memilih Perikatan Nasional dalam pilihan raya umum yang lalu. Saya percaya lebih ramai pengundi Melayu dan Bumiputera telah dan akan beralih menyokong Perikatan Nasional setelah UMNO memilih untuk bersekongkol dengan DAP dan Pakatan Harapan dalam kerajaan.

48. Dengan dokongan sebahagian besar masyarakat Melayu dan Bumiputera, dan juga masyarakat pelbagai kaum, Perikatan Nasional telah muncul sebagai sebuah kuasa politik baharu di negara kita.

PERIKATAN NASIONAL SEBAGAI PEMBANGKANG YANG BERWIBAWA

Saudara dan saudari yang saya kasihi sekalian,

49. PRU-15 adalah kemenangan tertangguh buat BERSATU dan Perikatan Nasional. Kita telah berjaya mendapat sokongan majoriti 115 Ahli Dewan Rakyat, namun telah ditentukan oleh Allah s.w.t., Perikatan Nasional tidak menjadi Kerajaan Persekutuan pada kali ini.

50. Mungkin Allah ingin menguji kesabaran kita, dan sesungguhnya Allah bersama-sama orang-orang yang sabar. InsyaAllah, dengan izin Allah s.w.t. dan dokongan rakyat yang semakin kuat kepada Perikatan Nasional, PRU-16 nanti akan menjadi milik kita.

51. Sebagai seorang Islam, saya percaya kepada Qada’ dan Qadar yang menjadi sebahagian daripada rukun Iman. Kerana itu, kita mudah menerima hakikat dengan hati yang terbuka bahawa Perikatan Nasional kali ini menjadi pembangkang. Kita tidak kecewa dan gundah gulana. Malah, dengan jiwa yang besar, kita terus mara ke hadapan sebagai pembangkang yang berwibawa.

52. Saya mengambil kesempatan ini untuk mengucapkan tahniah kepada YB Datuk Seri Hamzah Zainuddin, Setiausaha Agung BERSATU dan Setiausaha Agung Perikatan Nasional, yang telah dipersetujui oleh Majlis Tertinggi Perikatan Nasional untuk dilantik sebagai Ketua Pembangkang.

53. Saya juga mengucapkan tahniah kepada semua Ahli Parlimen Perikatan Nasional yang telah menunjukkan prestasi yang cemerlang di Parlimen. Ucapan Ahli-Ahli Parlimen kita padat, berisi, berfakta dan bernas. Kelakuan Ahli-Ahli Parlimen kita juga tertib dan beradab, tidak seperti gelagat sesetengah Ahli Parlimen di sebelah sana yang menjadikan Dewan Rakyat seperti sarkas.

54. Kita juga telah membentuk kluster Ahli-Ahli Parlimen berdasarkan bidang-bidang utama yang membuktikan kesungguhan kita untuk membawa suara dan isu rakyat ke Parlimen dengan lebih berkesan.

55. Saya percaya rakyat menilai prestasi kita berdasarkan adab, tertib dan nilai yang kita amalkan. Juga idea-idea bernas yang kita kemukakan untuk mengatasi permasalahan rakyat.

56. Apa lagi dalam keadaan kerajaan hari ini yang tidak mempunyai sebarang idea bernas untuk menyelesaikan masalah rakyat. Menambah masalah ada lah.

57. Misalnya, saya hairan apabila Perdana Menteri mencadangkan di Dewan Rakyat beberapa hari lalu supaya wang KWSP dicagarkan untuk mebolehkan pencarum berhutang dengan bank. Yang memohon pengeluaran wang KWSP ini kebanyakannya adalah orang-orang susah. Adakah Kerajaan hendak menggalakkan orang susah berhutang? Jika mereka tidak mampu membayar hutang, wang KWSP mereka juga akan lesap beserta tanggungan faedah yang akan dikenakan oleh bank.

58. Bukankah ini akan semakin membebankan rakyat yang susah? Cadangan ini tak masuk akal. Tak cerdik rupanya Perdana Menteri dan Menteri Kewangan kerajaan luar tab’ie ini.

59. Jadi, tidak hairanlah rakyat memberikan markah yang amat rendah kepada kerajaan campuran PH-BN ini. Dalam satu kajiselidik yang dilaksanakan oleh sebuah firma penyelidikan dengan kerjasama media arus perdana, tidak ada seorang pun Menteri kerajaan campuran ini yang mendapat skor melebihi 50 peratus, termasuk Perdana Menteri. Ini bermakna, dalam tempoh yang singkat, rakyat telah memberikan markah gagal kepada kerajaan.

60. Bukan kita yang kata mereka gagal. Tetapi rakyat yang kata. Mungkin kejayaan mereka yang paling besar setakat ini ialah mendakwa saya di mahkamah. Itu sajalah. Yang lain, yillek.

61. Jika beginilah cara Perdana Menteri dan Menteri-Menteri mengurus negara, saya yakin kerajaan campuran ini akan mendapat markah gagal sepanjang masa. Apabila tiba PRU-16, atau berkemungkinan juga sebelum PRU-16, mereka akan jadi “drop-out”.

62. Walaupun mereka ada majoriti dua pertiga di Parlimen, tetapi mereka sebenarnya tidaklah sekuat mana. Parti-parti yang membentuk kerajaan pun adalah “strange bed fellows”. Ada perbezaan yang ketara sesama mereka. Walaupun namanya Kerajaan Perpaduan, tetapi mereka tidak berpadu. Kita boleh nampak kerapuhan hubungan mereka apabila mereka berbalah sesama sendiri di Parlimen. Ini rakyat pun boleh nampak.

63. Jadi, saya nak pesan kepada Sang Penguasa di Putrajaya. Berpada-pada lah. Jangan terlalu rakus menggunakan kuasa mengikut hawa nafsu dan dendam kesumat. Tidak ada kuasa yang kekal melainkan kekuasaan Allah SWT. Firman Allah SWT dalam Surah Ali-Imran, ayat 3:

إِذْ قَالَتِ ٱلْمَلَـٰٓئِكَةُ يَـٰمَرْيَمُ إِنَّ ٱللَّهَ يُبَشِّرُكِ بِكَلِمَةٍۢ مِّنْهُ ٱسْمُهُ ٱلْمَسِيحُ عِيسَى ٱبْنُ مَرْيَمَ وَجِيهًۭا فِى ٱلدُّنْيَا وَٱلْـَٔاخِرَةِ وَمِنَ ٱلْمُقَرَّبِينَ

64. Yang bermaksud: Katakanlah (wahai Muhammad): Wahai Tuhan yang mempunyai kuasa pemerintahan! Engkaulah yang memberi kuasa pemerintahan kepada sesiapa yang Engkau kehendaki, dan Engkaulah yang mencabut kuasa pemerintahan dari sesiapa yang Engkau kehendaki. Engkaulah juga yang memuliakan sesiapa yang Engkau kehendaki dan Engkaulah yang menghina sesiapa yang Engkau kehendaki. Dalam kekuasaan Engkaulah sahaja adanya segala kebaikan. Sesungguhnya Engkau Maha Kuasa atas tiap-tiap sesuatu.

PERJUANGAN BERSATU MEMBELA MASYARAKAT MELAYU DAN BUMIPUTERA SERTA HAK SEMUA KAUM

Saudara dan saudari yang saya kasihi sekalian,

65. Jangan biarkan BERSATU dihancurkan oleh kerajaan luar tabi’e yang dipimpin oleh Pakatan Harapan. Ini kerana BERSATU menggalas amanah perjuangan yang mulia dan besar.

66. Sebagai sebuah parti pribumi, BERSATU memikul amanah memperjuangkan hak dan kebajikan orang Melayu dan Bumiputera, kepentingan umat Islam serta hak-hak yang sah untuk semua kaum dan penganut agama.

67. UMNO tidak lagi menjadi parti yang boleh diharapkan untuk menggalas amanah ini. UMNO kini menjadi parti minoriti dalam gabungan politik yang didominasi oleh Pakatan Harapan. Apa lagi yang boleh diharapkan daripada UMNO?

68. Demokrasi juga telah mati dalam parti UMNO. Perlembagaan parti dilanggar sebegitu rupa semata-mata untuk menjaga kepentingan seorang individu. Tujuan parti itu juga telah berubah daripada menjaga kepentingan orang Melayu dan Bumiputera, kepada menjaga kepentingan individu.

69. Individu ini juga dilindungi oleh pucuk pimpinan Kerajaan Pakatan Harapan. Demi kepentingan untuk mempertahankan kuasa Pakatan Harapan, individu ini mesti dipastikan terus menguasai UMNO. Dengan penguasaan individu ini ke atas UMNO lah, maka Pakatan Harapan akan terus berkuasa.

70. UMNO di bawah individu ini bukan lagi mementingkan kuasa politik Melayu, tetapi menjadi alat untuk meneruskan kelangsungan kuasa Pakatan Harapan. Bagi kita dan sebahagian besar orang Melayu, inilah pengakhiran hayat UMNO. It is the final nail in UMNO’s coffin.

71. Tetapi jatuh bangun UMNO itu bukan masalah kita. Yang kita bimbang ialah masa depan orang Melayu dan umat Islam di negara ini. Semakin lama mereka dibiarkan berkuasa, semakin banyak kerosakan yang akan dibuat yang mungkin sukar untuk diperbaiki lagi.

72. Dengan kuasa yang ada, mereka mungkin akan mengubah persempadanan kawasan pilihan raya untuk mengekalkan kuasa politik mereka buat selama-lamanya. UMNO pula akan mengikut sahaja kehendak penguasa politik mereka di dalam Pakatan Harapan demi survival kelompok kecil mereka.

73. Itulah sebabnya BERSATU memutuskan untuk keluar dari Pakatan Harapan. Itulah juga sebabnya PAS membuat keputusan untuk keluar dari Pakatan Rakyat. Perjuangan mereka berbeza dengan perjuangan kita. Tetapi malangnya UMNO, hanya kerana kepentingan seorang individu, rela menggadai perjuangan partinya sendiri untuk orang Melayu.

74. Namun, saya percaya orang Melayu sedar tentang percaturan politik kotor yang sedang berlaku di depan mata mereka. Orang Melayu semakin celik politik. Mereka tidak boleh dipermainkan. Mereka tahu Sang Penguasa di Putrajaya hanya berminat untuk bergayut di talian hayat kuasa, tanpa ada usaha yang bersungguh-sungguh untuk membela nasib rakyat.

75. Masakan tidak. Ketika harga ayam mahal, mereka dengan senang berkata, jangan makan ayam. Ketika harga telur mahal, mereka kata jangan makan telur. Ketika rakyat tiada wang untuk membiayai perbelanjaan harian dan membayar hutang, mereka kata pinjamlah dengan bank.

76. Inikah kerajaan yang dimahukan oleh rakyat? Inikah jenis pemimpin yang membela nasib rakyat? Jauh panggang dari api!

77. Mereka melakukan pemangsaan politik ke atas saya untuk membunuh BERSATU, tetapi sebenarnya merekalah yang akan terbunuh. Pilihan raya di enam negeri nanti akan menjadi medan yang menyaksikan penolakan besar-besaran orang Melayu terhadap Barisan Nasional dan Pakatan Harapan. Mereka telah mensia-siakan mandat rakyat. Mereka telah gagal membela nasib rakyat.

78. Kerana itu, ahli-ahli BERSATU tidak boleh lemah semangat. Kita sedang menuju ke medan perang di mana kemenangan sedang menanti kita. Kita mungkin terpaksa bergolok bergadai untuk menghadapi pilihan raya. Mereka pula pastinya akan menggunakan segala kuasa yang ada untuk menindas kita dengan rakus.

79. Bersedialah. Kebebasan media akan disekat. Kebebasan bersuara akan dikekang. Kebebasan berhimpun akan dihalang. Jangan terkejut jika ada pengguna tik tok yang akan ditahan. Pengulas di media sosial akan ditekan. Kerana itulah cara mereka. Semasa tiada kuasa kuat memfitnah. Apabila sudah ada kuasa rakus menindas.

80. Tetapi yakinlah. Kemenangan pasti milik kita, insyaAllah.

Patah sayap bertongkat paruh
Patah paruh bertongkat siku
Patah siku bertongkat dagu
Patah dagu bertongkat kuku

81. Inilah azimat orang berjuang. Dengan azimat ini, kumpulan yang kecil dan tertindas pun boleh mencapai kemenangan asalkan mereka bersabar. Firman Allah SWT dalam Surah Al-Baqarah, Ayat 249:

فَلَمَّا فَصَلَ طَالُوتُ بِٱلْجُنُودِ قَالَ إِنَّ ٱللَّهَ مُبْتَلِيكُم بِنَهَرٍۢ فَمَن شَرِبَ مِنْهُ فَلَيْسَ مِنِّى وَمَن لَّمْ يَطْعَمْهُ فَإِنَّهُۥ مِنِّىٓ إِلَّا مَنِ ٱغْتَرَفَ غُرْفَةًۢ بِيَدِهِۦ ۚ فَشَرِبُوا۟ مِنْهُ إِلَّا قَلِيلًۭا مِّنْهُمْ ۚ فَلَمَّا جَاوَزَهُۥ هُوَ وَٱلَّذِينَ ءَامَنُوا۟ مَعَهُۥ قَالُوا۟ لَا طَاقَةَ لَنَا ٱلْيَوْمَ بِجَالُوتَ وَجُنُودِهِۦ ۚ قَالَ ٱلَّذِينَ يَظُنُّونَ أَنَّهُم مُّلَـٰقُوا۟ ٱللَّهِ كَم مِّن فِئَةٍۢ قَلِيلَةٍ غَلَبَتْ فِئَةًۭ كَثِيرَةًۢ بِإِذْنِ ٱللَّهِ ۗ وَٱللَّهُ مَعَ ٱلصَّـٰبِرِينَ

82. Yang bermaksud: Berapa banyak (yang pernah terjadi), golongan yang sedikit berjaya menewaskan golongan yang banyak dengan izin Allah dan Allah (sentiasa) bersama-sama orang-orang yang sabar. PENUTUP Saudara dan saudari yang saya kasihi sekalian,

83. Perjalanan kita di dalam wadah BERSATU ini penuh ranjau dan duri. Telah banyak liku dan lurah yang kita lalui. Kadangkala langkah kita tetusuk duri. Kadangkala kita jatuh, bangun dan jatuh lagi.

84. Inilah adat orang berjuang. Kita berada di dalam wadah perjuangan parti kita ini atas pilihan kita sendiri. Atas kesedaran kita untuk menyumbang kepada agama, bangsa dan tanah air yang tercinta.

85. Ya, perjuangan itu menuntut pengorbanan yang bukan sedikit. Bukan setakat masa, harta dan tenaga, tetapi juga seluruh jiwa dan raga kita. Apabila kita memilih untuk berada di landasan perjuangan ini, kita mesti bersedia untuk membayar harga yang mahal bagi sebuah perjuangan.

86. Saya diheret ke mahkamah bukan kerana saya mengambil wang rasuah untuk diri saya, tetapi kerana parti menerima sumbangan dana politik. Saya tidak melakukan apa-apa kesalahan. Saya berdoa kepada Allah SWT semoga keadilan akan berpihak kepada saya dan wadah BERSATU ini akan sentiasa dipelihara oleh-Nya.

Wabillahi al-taufiq wal-hidayah wassalamu’alaikum wa rahmatullahi wa barakatuh.

Tan Sri Muhyiddin Yassin
Presiden Bersatu
Pengerusi Perikatan Nasional.


Jumlah kematian melonjak 63 kes

Jumlah kematian akibat komplikasi Covid-19 di seluruh negara dalam tempoh 24 jam semalam melonjak semula hampir tiga kali ganda, berbanding 24 kes pada Ahad, menurut laporan Kementerian Kesihatan (KKM) hari ini.

Berdasarkan catatan laman sesawang Covidnow KKM, 63 kematian direkodkan semalam, termasuk 13 pesakit yang meninggal dunia dan dikategorikan sebagai kes ‘brought in death’ (BID).

Jumlah baharu itu menjadikan kumulatif kematian sebanyak 30,063 kes, termasuk 6,077 kes BID.

Berdasarkan data dikeluarkan KKM sehingga semalam sebanyak 67.3 peratus daripada pesakit yang meninggal dunia itu tidak menerima vaksin Covid-19, 20.4 peratus lagi belum melengkapkan vaksinasi, sementara 12.3 peratus pula adalah individu yang lengkap divaksinasi.

Daripada keseluruhan kematian itu juga 87.1 peratus membabitkan warganegara Malaysia, manakala 12.9 peratus adalah rakyat asing. Individu lelaki menjadi jumlah teramai yang meninggal dunia iaitu sebanyak 56.9 peratus, manakala selebihnya adalah wanita.

Daripada jumlah kematian yang dilaporkan semalam, Selangor mencatat kes tertinggi dengan 14 pesakit meninggal dunia, berbanding sifar kes semalam, menjadikan kumulatif sebanyak 9,740 kes.

Selangor juga merekodkan peningkatan kes aktif iaitu sebanyak 18,329 berbanding 18,210 kes pada Ahad, termasuk 15,947 pesakit menjalani kuarantin di rumah; 1,219 ditempatkan di PKRC; 1,076 dimasukkan ke hospital; dan 87 dirawat di unit rawatan rapi (ICU), dengan 53 daripadanya memerlukan alat bantuan pernafasan.

Sehingga semalam, negeri itu merekodkan kumulatif positif sebanyak 741,245 kes dengan 714,718 pesakit disahkan sembuh.

KKM juga melaporkan, Johor merekodkan 11 kematian semalam; diikuti Sabah (sembilan); masing-masing tujuh kes di Perak dan Terengganu; dan masing-masing empat di Kedah serta Kuala Lumpur.

Kelantan dan Sarawak pula masing-masing merekodkan dua kes kematian; manakala satu kes masing-masing di Melaka, Negeri Sembilan dan Pahang. Tiada kes kematian dilaporkan di Perlis, Pulau Pinang, Labuan dan Putrajaya, semalam.

Taburan kes kematian mengikut kumpulan umur.Sementara itu, jumlah kes aktif di seluruh negara turun lagi daripada 68,790 yang direkodkan pada Ahad kepada 67,986 semalam.

Daripada jumlah itu, 54,359 pesakit menjalani kuarantin di rumah; 7,488 ditempatkan di PKRC; 5,590 dimasukkan ke hospital; dan 549 dirawat di ICU, termasuk 274 pesakit yang memerlukan alat bantuan pernafasan.

Sehingga semalam, negara merekodkan 2,591,486 kumulatif kes positif, dengan 2,493,437 pesakit telah sembuh.

Empat negeri mencatat kumulatif kes positif melebihi 200,000 iaitu Selangor dengan 741,245 kes; diikuti Sarawak (249,197 kes); Sabah (229,366 kes); dan Johor (227,704 kes).

Enam negeri pula merekodkan kumulatif kes positif melebihi 100,000 iaitu Kuala Lumpur sebanyak 197,844 kes; Kedah (156,620 kes); Kelantan (152,393 kes); Pulau Pinang (150,878 kes); Perak (121,053 kes); dan Negeri Sembilan (106,958 kes).


25,000 kes baharu Covid-19 di Shanghai, bekalan makanan semakin kurang

Kes penularan baharu Covid-19 yang direkodkan di bandar kewangan terkemuka, Shanghai adalah sebanyak 25,000 pada Ahad.

Susulan itu, penduduk yang tinggal di bandar paling padat di China itu bimbang bekalan makanan dan bahan asas semakin berkurangan, ditambah pula dengan kebimbangan virus itu mungkin menular ke bandar lain pula selepas ini.

Jalan-jalan di dalam bandar lenggang dan sunyi daripada kesibukan harian orang ramai selepas pelaksanaan sekatan pergerakan dikuatkuasakan terhadap penduduk di bandar kewangan itu.

Hanya pekerja kesihatan, sukarelawan, kakitangan penghantaran atau mereka yang mempunyai kebenaran khas dibenarkan bergerak di bandar itu.

Walaupun jumlah kes Covid-19 di Shanghai rendah berbanding bandar lain di seluruh dunia, tetapi sedang bergelut untuk menyekat penularan Covid-19 sejak ia kali pertama dikesan di Wuhan pada 2019 lalu.

Daripada kes tempatan yang dilaporkan dikesan di Shanghai pada Ahad, 1,006 kes adalah bergejala manakala 23,937 dikelaskan sebagai asimtomatik.

Shanghai juga dijadikan ujian pihak berkuasa China yang sedang melancar strategi menguji, mengesan dan mengkuarantin secara berpusat semua individu yang didapati positif Covid-19.

Sekatan jalan mengakibatkan bekalan makanan dan keperluan lain terjejas penghantaran. Banyak pasar raya telah ditutup dan beribu-ribu kurier tidak dapat masuk ke bandar. Akses kepada rawatan perubatan juga menjadi kebimbangan.


PRN Johor: Manifesto BN bukan janji

Barisan Nasional (BN) yang melancarkan manifesto Ikhtiar BN Johor hari ini, tidak memberi jaminan lima perkara yang ditawarkan kepada bangsa Johor akan dilaksanakan sepenuhnya.

Pengerusi BN Johor Datuk Hasni Mohammad berkata kelima-lima ikhtiar itu adalah untuk mencapai dan menyokong matlamat utama BN negeri dalam menjadikan Johor sebuah negeri makmur didukung naratif politik baharu yang matang serta stabil.

“Kita tidak berjanji. Kita berikhtiar dan ikhtiar-ikhtiar kita akan terus dikembang dan diperkasakan semata-mata untuk kemakmuran Johor Darul Takzim,” katanya memetik laporan Bernama.

Inisiatif lain antaranya adalah pinjaman tanpa faedah RM100 juta Bank Rakyat dan pelbagai bantuan kewangan tahunan menerusi Johor Niaga kepada Perusahaan Kecil dan Sederhana (PKS) di bawah ikhtiar kemajuan ekonomi, lapor Bernama.

Menurut Hasni, dalam tempoh lima tahun, BN akan mengembalikan kehebatan ekonomi Johor yang pernah menjadi penyumbang tertinggi kepada keseluruhan pelaburan Malaysia.

“Melalui Johor Berdaya Saing, BN Johor akan melaksanakan sembilan inisiatif yang bakal melonjakkan ekonomi negeri Johor, antaranya dalam bentuk fasilitasi pelaburan dan pembangunan sosioekonomi daerah mengikut kearifan serta potensi tempatan,” katanya pada majlis pelancaran Ikhtiar BN Johor yang dibuat secara maya.

Beliau juga berkata menerusi Johor Berkebajikan di bawah kesejahteraan rakyat, lapan inisiatif akan dilaksanakan termasuk pemberian bantuan kewangan tahunan RM150 kepada setiap pelajar sekolah rendah dan menengah daripada keluarga berpendapatan RM3,001 hingga RM7,000.

Beliau berkata kos penjagaan anak juga akan dikurangkan dengan perluasan taska milik Yayasan Pembangunan Keluarga Darul Takzim (YPKDT) dengan menawarkan yuran penjagaan anak berpatutan kepada rakyat Johor.

“BN Johor kekal komited untuk menegakkan syiar Islam dan kemajmukan Johor melalui enam inisiatif antaranya menaik taraf Kolej Pengajian Islam Johor (MARSAH) ke status Kolej Universiti dan memperluas cukai tanah nominal yang kini diberikan kepada masjid dan surau kepada rumah ibadat bukan Islam.

Menurutnya, BN Johor akan meningkatkan kualiti hidup masyarakat desa dengan lima inisiatif antaranya memudah cara pembinaan perumahan generasi baharu Felda dan melantik wakil kerajaan negeri dalam Lembaga Felda.


Hamid Bador diganti minggu depan?

Kerajaan mungkin tidak menyambung kontrak Ketua Polis Negara, Tan Sri Abdul Hamid Bador yang akan tamat pada 3 Mei 2021 ini, kata sumber kepada Agenda Daily.

Beliau juga dijangka memohon bercuti lebih awal minggu depan.

Agenda Daily difahamkan, Timbalan Ketua Polis Negara, Datuk Seri Acryl Sani Abdullah Sani, akan memangku jawatan Ketua Polis Negara sebelum pelantikan penuh dibuat selepas mendapat perkenan Yang di-Pertuan Agong.

Abdul Hamid, dilantik sebagai Ketua Polis Negara secara kontrak bagi tempoh dua tahun, berkuat kuasa 4 Mei 2019 hingga 3 Mei 2021.

Antara jawatan pernah disandang beliau ialah Timbalan Ketua Polis Daerah Gombak; Ketua Cawangan Khas Negeri; Ketua Penolong Pengarah Bahagian Inteligen Luar (E3), Bahagian Ancaman Ekstremis Luar; Timbalan Pengarah Cawangan Khas 1; dan Pengarah Cawangan Khas sejak 23 Mei 2018.

Beliau menjadi perhatian pada 2015 apabila membuat pendedahan mengenai pihak tertentu yang didakwa menyembunyikan saksi utama dalam siasatan kes 1Malaysia Development Berhad (1MDB), selain mendesak siasatan telus ketika memegang jawatan Timbalan Pengarah Cawangan Khas (SB) Bukit Aman.

Beliau yang hampir 40 tahun berkhidmat dalam PDRM pernah dianugerahkan Bintang Bhayankara Nararya, iaitu bintang kepahlawanan tertinggi daripada Kerajaan Indonesia selepas membantu kerajaan dan pihak berkuasa republik itu melumpuhkan kegiatan keganasan Jemaah Islamiah (JI) dan elemen pengganas Daesh.

Baru-baru ini, tular satu mesej kononnya campur tangan politik membabitkan menteri Kabinet menyebabkan arahan pertukaran pegawai polis oleh Abdul Hamid ditangguhkan.

Bagaimanapun, Menteri Dalam Negeri, Datuk Seri Hamzah Zainuddin menafikan beliau campur tangan menangguhkan arahan pertukaran itu.

Sementara, Acryl Sani pula dilantik sebagai Timbalan Ketua Polis Negara pada 14 Ogos 2020, setelah mendapat perkenan Yang di-Pertuan Agong, atas nasihat Perdana Menteri, Tan Sri Muhyiddin Yassin.

Anak kelahiran Petaling Jaya itu memiliki kelulusan Ijazah Sarjana Sains (Pengurusan) dari Universiti Utara Malaysia (UUM) dan menyertai Polis Diraja Malaysia (PDRM) pada 2 Februari 1986 sebagai Kadet Asisten Superintendan Polis.

Acryl Sani, 60 tahun, antara lain berpengalaman menyandang jawatan Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Pesuruhjaya Polis Sarawak, Pengarah Jabatan Siasatan Jenayah Komersial serta Pengarah Jabatan Sumber Strategik dan Teknologi.


Nazri anggap Zahid kini liabiliti kepada UMNO

Datuk Seri Nazri Aziz meneruskan tekanan terhadap Presiden UMNO Datuk Seri Ahmad Zahid Hamidi dengan menggesanya meletak jawatan dan menyifatkan beliau kini menjadi liabiliti besar kepada parti.

Ahli Parlimen Padang Rengas itu mengulas isu klip audio mirip Zahid sedang berbual mesra dengan Presiden PKR Datuk Seri Anwar Ibrahim selepas Perhimpunan Agung UMNO 2020 (PAU) yang tular hari ini.

“Saya tidak tahu, saya tidak tahu, tapi dia (Zahid) mesti pergi (letak jawatan). Mudah sahaja,” kata Nazri dipetik laporan portal berbahasa Inggeris.

Nazri juga berkata UMNO tidak boleh lagi menanggung beban kes jenayah Zahid yang belum selesai.

Presiden UMNO itu sedang menghadapi 47 pertuduhan rasuah, pecah amanah dan pengubahan wang haram membabitkan jutaan ringgit wang Yayasan Akalbudi.

Tegas Nazri lagi, terlalu banyak isu melingkari Zahid yang terpaksa ditanggung oleh UMNO sekarang ini hingga menjadi liabiliti kepada UMNO.

Agenda Daily pagi tadi melaporkan satu klip audio suara mirip Anwar dan Zahid sedang berbincang strategi politik selepas PAU baru-baru ini.

Perbualan kedua-dua pemimpin itu sangat mesra dengan saling bertukar pandangan berhubung ucapan perwakilan ketika perhimpunan baru-baru ini.

Bagaimanapun, Zahid menafikannya dan mengarahkan pegawainya membuat laporan polis bagi mencari dalang penyebaran klip audio tersebut.


SRC: Mahkamah tolak permohonan Najib lapang tarikh dengar rayuan

Mahkamah Persekutuan hari ini menolak permohonan Datuk Seri Najib Razak untuk melapangkan tarikh pendengaran rayuan berhubung bukti baharu, dalam percubaannya untuk mengetepikan sabitannya dalam kes SRC International Sdn Bhd, yang dijadualkan pada 15 dan 16 Mac.

Timbalan Pendakwa Raya Mohd Ashrof Adrin Kamarul yang mengesahkan perkara itu berkata permohonan Najib ditolak menerusi e-mel hari ini.

“Jadi, pendengaran pada tarikh tersebut dikekalkan seperti yang dijadualkan,” katanya seperti dilapor Bernama.

28 Februari 2022 lalu, peguam Najib menulis kepada mahkamah untuk meminta tarikh perbicaraan dilapangkan kerana mereka masih berusaha mendapatkan semua nota, bukti dan dokumen berkaitan perbicaraan SRC di Mahkamah Tinggi, untuk menyediakan hujahan bertulis bagi rayuan keterangan tambahan.

Pada 7 Disember 2021, Mahkamah Rayuan menolak permohonan Najib untuk mengemukakan bukti baharu dalam rayuannya, dengan memutuskan bahawa bekas Presiden UMNO itu gagal secara kumulatif memenuhi Seksyen 61 Akta Mahkamah Kehakiman, bahawa bukti baharu diperlukan untuk keadilan dalam kes itu.

Sehari selepas itu, mahkamah sama mengekalkan sabitan serta hukuman penjara 12 tahun dan denda RM210 juta terhadap Najib bagi kesalahan menyeleweng RM42 juta dana SRC.

Hakim Datuk Abdul Karim Abdul Jalil, yang mengetuai panel tiga hakim terdiri daripada Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi Kuala Lumpur pada 28 Julai 2020.

Dalam penghakimannya, beliau menegaskan langkah mendedahkan kerajaan untuk menjamin syarikat korporat yang bermasalah ini bagi mendapatkan pinjaman bukan satu tindakan demi kepentingan negara.

“Itu hanyalah pengurusan kewangan dana awam yang buruk. Ia bukan sesuatu yang boleh dikatakan dilakukan demi kepentingan negara. Tiada kepentingan negara di sini, ia cuma memalukan negara,” katanya.

Najib kemudiannya memfailkan notis rayuan dke Mahkamah Persekutuan.


NATO pintas dua pesawat Russia di Laut Baltik

Pertubuhan Perjanjian Atlantik Utara (NATO) pada Selasa mengerahkan jet tempurnya untuk memintas dua pesawat pengebom Russia di ruang udara Laut Baltik.

Ketika radar NATO mengesan pesawat yang tidak dikenali di Laut Baltik pada pagi Selasa, Pusat Operasi Udara Bersepadu yang berpangkalan di Uedem, Jerman mengerahkan pesawatnya di wilayah Baltik untuk memintas dan mengenal pasti jet yang melintasinya, kata kenyataan Pemerintah Pusat Operasi NATO.

Jet tempur dari pangkalan di Estonia, Lithuania dan Poland berlepas untuk menjejaki dan memintas pesawat yang tidak mengemukakan pelan penerbangan dan ada yang tidak dapat dikenal pasti oleh alat pemancar isyarat.

“Dua pesawat pengebom Russia Tu-160 Blackjack diiring oleh jet pejuang Sukhoi Su-27 dan Su35 terbang di ruang udara Laut Baltik dari Russia.

“Pesawat pengesan jarak jauh, A050 Mainstay, juga diiring oleh jet pejuang Russia,” kata kenyataan itu.

Pesawat pengebom itu dilaporkan berada di ruang udara antarabangsa di atas Laut Baltik selama kira-kira tiga jam sebelum pulang ke Russia. – Agensi


55 kematian, tertinggi tahun ini

Jumlah kematian akibat komplikasi Covid-19 di seluruh negara dalam tempoh 24 jam semalam mencatat angka tertinggi sepanjang tahun ini, apabila merekodkan 55 kes.

Daripada jumlah itu 23 pesakit meninggal dunia sebelum bantuan perubatan dapat diberikan atau kes ’brought in death’ (BID), lapor Kementerian Kesihatan (KKM) hari ini.

Bagaimanapun tidak dapat dipastikan sama ada 23 kes BID itu adalah dalam kalangan 265,339 individu yang diarah menjalani kuarantin di rumah, kerana tiada maklumat yang dibekalkan.

Jumlah kematian semalam menjadikan kumulatif sejak awal 2020 lalu meningkat kepada 32,488 kes, termasuk 6,629 kes BID – keempat tertinggi dalam kalangan negara-negara ASEAN selepas Indonesia, Filipina dan Vietnam.

Tiada kes kematian akibat Covid-19 dilaporkan di Sarawak, Terengganu, Labuan dan Putrajaya, semalam.

Menerusi laman sesawang CovidNOW yang dikemas kini awal pagi tadi, KKM memaklumkan seramai 10 kematian direkodkan di Selangor, menjadikan kumulatif sebanyak 10,142 kes, termasuk 2,165 kes BID.

Dalam tempoh 14 hari lalu, Selangor mencatat 65 kes kematian atau purata 10 kes bagi setiap sejuta penduduk, dengan trend peningkatan sebanyak 309 peratus.

Berdasarkan taburan kematian mengikut kumpulan umur di Selangor minggu lalu, sebanyak 39.5 peratus melibatkan individu berusia 80 tahun dan ke atas; 16.3 peratus (60-69 tahun); 14.0 peratus (70-79 tahun); masing-masing 11.6 peratus bagi kumpulan umur 40-49 tahun dan 50-59 tahun.

Sebanyak 4.7 peratus kematian lagi melibatkan kumpulan umur 30 hingga 39 tahun, dan 2.3 peratus (18-29 tahun).

Sementara itu. Sabah pula merekodkan sembilan kes kematian, diikuti lapan di Johor; Perak (tujuh); dan masing-masing empat di Kedah, Melaka, dan Pahang.

Pulau Pinang dan Kuala Lumpur pula masing-masing mencatat tiga kes kematian, dan masing-masing satu kes di Kelantan, Negeri Sembilan, dan Perlis.

Pecahan kes berkaitan Covid-19 di setiap negeri sehingga 23 Februari 2022.


Apabila bertembung banyak penjuru, UMNO lah menang banyak: Mahdzir

Datuk Seri Mahdzir Khalid tidak menolak kemenangan yang lebih besar akan diperoleh UMNO-Barisan Nasional (BN) pada Pilihan Raya Umum Ke-15 (PRU-15) jika berlaku pertembungan banyak penjuru.

Naib Presiden UMNO itu berkata apabila banyak parti bertanding dalam PRU-15, ia sudah semestinya memberi kelebihan kepada mereka dan menyifatkan ia sesuatu yang baik jika berlaku banyak pertembungan banyak penjuru kali ini.

“Itu baik untuk kita (banyak penjuru). Baik sebab (apabila) banyak sangat, kita menanglah,” katanya dipetik laporan media.

Tidak dinafikan, PRU-15 kali ini bakal menyaksikan pertembungan banyak parti dan gabungan politik di suatu kawasan.

Untuk rekod, tiga gabungan terbesar selain BN adalah Perikatan Nasional (PN) dan Pakatan Harapan (PH).

Jelasnya, bagi sesebuah negara yang mengamalkan sistem demokrasi, mana-mana parti layak untuk bertanding pada PRU-15 dan ia merupakan satu amalan demokrasi yang sihat kerana ia memberi peluang yang sama rata kepada semua pihak untuk memberi khidmat terbaik kepada pengundi.

“Dalam sebuah negara demokrasi ini, saya ingat kita tak boleh kiralah semua orang (parti) akan bertanding. Dia akan jadi empat lima enam penjuru.

“Jadi tu saya ingat, makin banyak parti ni, makin banyak lagilah (penjuru).

“Tu tak jadi sepuluh lagi. Mungkin satu hari nanti sepuluh penjuru sebab makin hari makin banyak penjuru,” katanya yang juga Ketua UMNO Bahagian Padang Terap.

Terdahulu, Pengerusi Suruhanjaya Pilihan Raya (SPR) Tan Sri Abdul Ghani Salleh mengumumkan tarikh pengundian PRU-15 ditetapkan pada 19 Nov.

Rekod pertembungan semasa Pilihan Raya Negeri (PRN) Melaka dan Johor sudah membuktikan apabila berlaku pertembungan banyak penjuru ia menguntungkan UMNO-BN kerana berjaya memenangi banyak kerusi, malah meraih kemenangan dua pertiga majoriti di negeri tersebut.


AOL kemudian, kata MB Kedah kepada Menteri Pengangkutan

Memohon kelulusan membina lapangan terbang perlu dilakukan terlebih dahulu sebelum lesen operator aerodrome (AOL) dibuat, kata Menteri Besar Kedah, Datuk Seri Muhammad Sanusi Md Nor.

Menurutnya apa yang dilaksanakan oleh Kerajaan Kedah setakat ini ialah permohonan kelulusan untuk membina lapangan terbang sebagai ‘enabler’ (pemboleh) kepada industri hub kargo dan MRO (Maintainance, Repair and Overhaul) pesawat.

“Belum sampai kepada peringkat memohon AOL yang harus dilakukan mengikut turutan proses projek,” katanya dalam kenyataan yang ditujukan kepada Menteri Pengangkutan kerajaan Pakatan Harapan-Barisan Nasional (PH-BN) daripada DAP, Anthony Loke.

Beliau berkata demikian sebagai mengulas dakwaan Anthony Loke yang mendakwa Kerajaan Kedah tidak pernah mengemukakan apa-apa permohohan berkaitan projek lapangan terbang di Kulim.

Bagaimanapun, Anthony Loke semalam mengubah sedikit tuduhan dengan mendakwa Kedah tidak pernah memohon lesen AOL daripada Kementerian Pengangkutan.

Mengulas lanjut Muhammad Sanusi berkata AOL yang menjadi lesen pengurusan ruang angkasa hanya boleh dimohon operator lapangan terbang sebelum operasi penerbangan dapat dimulakan.

Jelasnya, pada peringkat perancangan pembangunan Lapangan Terbang Antarabangsa Kulim (KXP), permohonan mendapatkan AOL tidak perlu dibuat lagi.

“Lesen Aerodrome atau AOL (Aerodrome Oeprator Licence) iaitu lesen pengurusan ruang angkasa berada di bawah bidang kuasa beberapa pihak iaitu Pihak Berkuasa Penerbangan Awam Malaysia (CAAM), Tentera Udara Diraja Malaysia (TUDM) serta beberapa pihak berkuasa lain.

“Ia hanya boleh dimohon oleh operator lapangan terbang, iaitu setelah lapangan terbang siap dan bersedia untuk memulakan operasi penerbangan.

“Kita belum duduk lagi, takkan depa (mereka) nak suruh bersila dah,” katanya.


Semua negeri boleh rapat saf solat

Semua masjid dan surau di seluruh negara dibenar melaksanakan solat berjemaah dengan merapatkan saf, tanpa perlu melakukan penjaraka fizikal antara jemaah bermula hari ini.

Bagaimanapun, Kementerian Kesihatan (KKM) menasihatkan jemaah supaya membawa dan menggunakan sejadah sendiri ketika mengerjakan solat di masjid dan surat.

“Bermula 1 April 2022, jemaah dibenarkan melaksanakan solat berjemaah dengan merapatkan saf tanpa perlu mengadakan penjarakan fizikal antara jemaah.

“Namun, adalah diingatkan bahawa jemaah disarankan untuk membawa dan menggunakan sejadah sendiri ketika mengerjakan solat di masjid dan surau.

“Langkah ini diambil bagi mengurangkan sebarang risiko kejangkitan Covid-19 dalam kalangan jemaah kerana sejadah yang tidak dibersihkan dengan sempurna kemungkinan boleh mengandungi kuman virus daripada individu yang telah menunaikan solat di tempat yang sama,” kata KKM dalam satu kenyataan hari ini.

Sebelum ini, sembilan negeri, termasuk Wilayah Persekutuan, Terengganu, Sarawak, Perak, Pulau Pinang, Kelantan, Kedah, Selangor dan Melaka, mengumumkan pelaksanaan solat tanpa penjarakan fizikal mulai 1 April.

Kerajaan Negeri Sembilan pula menetapkan penjarakan fizikal ketika solat berjemaah dan wirid di semua masjid dan surau mengikut aturan sejadah bersaiz besar iaitu 0.6 meter lebar x 1.2 meter panjang.

Johor membenarkan semua masjid dan surau merapatkan sejadah ketika pelaksanaan solat berjemaah tanpa bersentuhan antara jemaah, manakala turut mengambil langkah sama ialah Pahang, yang membenarkan kehadiran ke masjid dan surau kepada semua sama ada divaksin atau belum.

Perlis sudah membenarkan solat berjemaah dengan merapatkan saf sejak Januari lalu, sementara Sabah mengumumkan surau dan masjid boleh melaksanakan solat berjemaah dengan kapasiti penuh tanpa sentuhan fizikal berkuat kuasa hari ini.

Mulai hari ini negara memasuki Fasa Peralihan Ke Endemik yang menyaksikan pelbagai kelonggaran diberikan semula, termasuk aktiviti solat jemaah di masjid serta surau atau upacara sembahyang di rumah ibadat selain Islam, boleh dilaksanakan tanpa penjarakan fizikal.

Mulai esok juga, premis perniagaan dibolehkan melaksanakan waktu operasi premis masing-masing mengikut syarat lesen operasi premis, apabila had waktu beroperasi bagi premis perniagaan dimansuhkan.

Bagaimanapun pemakaian pelitup muka di tempat-tempat awam masih diwajibkan.


Republikan dakwa virus Covid-19 dari makmal China

Sebilangan besar bukti menunjukkan virus yang menyebabkan wabak Covid-19 merebak ke seluruh dunia berasal dari kebocoran di sebuah pusat penyelidikan di China, kata laporan parti Republikan Amerika Syarikat (AS) yang diterbitkan pada Isnin.

Laporan itu juga menyebut ‘bukti yang banyak’ bahawa saintis di Institut Virologi Wuhan (WIV) – dibantu oleh pakar AS serta dana daripada China dan AS – cuba mengubah virus Corona untuk menjangkiti manusia dan menyembunyikannya.

Mike McCaul, anggota Republikan tertinggi di Jawatankuasa Parlimen mengenai Hal Ehwal Luar mengeluarkan laporan disediakan staf jawatankuasa itu. Laporan itu mendesak siasatan dua parti terhadap asal usul wabak Covid-19 yang telah membunuh 4.4 juta orang di seluruh dunia.

China menafikan mengubah suai genetik virus Corona dari pusat kajiannya di Wuhan – di mana kes Covid-19 pertama dikesan pada 2019. Beijing juga menyangkal tuduhan menutup kejadian sebenar di pusat berkenaan.

Pakar lain mengesyaki pandemik Covid-19 berpunca daripada virus daripada haiwan yang berpindah ke badan manusia di pasar berhampiran Institut Virologi Wuhan.

“Kami kini yakin sudah masanya untuk menolak pasar basah itu sebagai punca penularan wabak Covid-19.

“Kami juga percaya bahawa bukti yang ada menunjukkan virus itu bocor dari Institut Virologi Wuhan dan berlaku sebelum 12 September 2019,” kata laporan itu.

Laporan itu mengatakan apa yang disebutnya sebagai maklumat baharu dan kurang dilaporkan mengenai protokol keselamatan di makmal, termasuk permintaan untuk baik pulih sistem rawatan sisa berbahaya bernilai AS$1.5 juta di institut pada Julai 2019.

Pada April, agensi perisikan tertinggi AS bersetuju dengan konsensus saintifik bahawa virus itu bukan buatan manusia atau diubah secara genetik.

Bagaimanapun, Presiden Joe Biden mengarahkan agensi perisikan untuk meningkatkan usaha mengesan asalh usul virus itu dan melaporkan kepadanya dalam tempoh 90 hari. – Agensi


Polis India tembak mati dua penunjuk perasaan bantah komen hina Nabi

Polis India menembak mati dua penunjuk perasaan dan menahan lebih 130 yang lain semasa perhimpunan jalanan yang dicetuskan oleh kenyataan seorang pegawai parti pemerintah tentang Nabi Muhammad SAW, kata pihak berkuasa kepada AFP hari ini (11 Jun 2022).

Terdapat bantahan yang meluas di dunia Islam sejak minggu lalu apabila seorang jurucakap parti Perdana Menteri Narendra Modi mengulas mengenai hubungan antara nabi dan isterinya Aishah dalam satu rancangan debat di televisyen.

Di India dan negara jiran, umat Islam turun ke jalan dalam jumlah besar selepas solat Jumaat, semalam, untuk mengutuk kenyataan itu, dengan polis menembak ke arah orang ramai di bandar Ranchi di timur India.

“Polis terpaksa melepaskan tembakan untuk menyuraikan penunjuk perasaan… mengakibatkan dua maut,” kata seorang pegawai polis di Ranchi kepada AFP.

Pegawai berkata orang ramai mengingkari arahan mereka untuk tidak berarak dari masjid ke pasar dan telah membaling botol dan batu apabila polis cuba menyuraikan perhimpuna.

Pihak berkuasa memutuskan rangkaian internet di bandar itu dan mengenakan perintah berkurung, dengan penduduk tempatan Shabnam Ara memberitahu AFP suasana kekal tegang pada Sabtu.

“Kami berdoa untuk keamanan dan keharmonian,” katanya.

Polis di Uttar Pradesh pula melepaskan gas pemedih mata untuk menyuraikan sekurang-kurangnya satu perhimpunan selepas beberapa tunjuk perasaan diadakan di seluruh negeri di utara India itu.

Kebanyakan protes berakhir dengan aman, tetapi di beberapa bandar peserta perhimpunan membaling batu ke arah polis dan mencederakan sekurang-kurangnya seorang pegawai, kata Avanish Awasthi, setiausaha kanan kerajaan Uttar Pradesh.

“Kami akan mengambil tindakan tegas terhadap mereka yang terlibat dalam kegiatan melontar batu dan keganasan,” kata Awasthi kepada pemberita.

“Mereka yang bekerja di belakang tabir, menghasut keganasan, tidak akan terlepas sama sekali.”

Prashant Kumar, seorang pegawai kanan polis di negeri itu, memberitahu AFP seramai “136 orang yang membantah salah laku” telah ditangkap di enam daerah sekitar Uttar Pradesh.

Bandar-bandar di sekitar India menyaksikan tunjuk perasaan yang besar pada Jumaat, dengan beberapa orang membakar patung Nupur Sharma – jurucakap Parti Bharatiya Janata (BJP) yang membuat kenyataan hingga mencetuskan kekecohan.

Kenyataan Sharma juga mencetuskan ribut diplomatik antara India dan negara-negara Islam, termasuk Malaysia dan Negara-Negara Teluk, dengan kerajaan hampir 20 negara memanggil diplomat India bagi mendapatkan penjelasan.

Sejak berkuasa pada 2014, kerajaan Modi dan BJP telah dituduh memperjuangkan dasar diskriminasi terhadap penganut agama Islam.


UMNO lebih kuat bersama PH-DAP, kata Nur Jazlan yang kalah PRU-15

Kerjasama dengan Pakatan Harapan (PH) dan DAP akan dapat memastikan masa depan UMNO lebih terjamin selepas ini, kata Datuk Nur Jazlan Mohamed.

Timbalan Pengerusi UMNO Johor yang kalah bertanding semasa Pilihan Raya Umum Ke-15 (PRU-15) lalu itu berkata langkah untuk membentuk kerajaan bersama PH-DAP dan bukan Perikatan Nasional (PN) adalah tepat dan akan memberi kekuatan kepada UMNO khususnya.

“Sebab itulah, tindakan pucuk pimpinan untuk tidak bekerjasama dengan PN pada PRU-15 lalu adalah satu keputusan bijak.

“Biarpun menyaksikan PN menang 73 kerusi dan UMNO hanya dapat 30 kerusi tapi justifikasi untuk masa depan UMNO lebih penting,” katanya dalam satu kenyataan.

Jelasnya lagi, UMNO tidak akan dapat memenangi lebih banyak kerusi jika berterusan menjalinkan kerjasama dengan Bersatu dan PAS.

“Jika UMNO bergabung dengan Bersatu dan PAS dalam PN ketika itu, belum tentu lagi UMNO akan ada 30 kerusi kerana pastinya pemilikan kerusi untuk UMNO/BN bertanding semakin kurang,” ujarnya lagi.

Nur Jazlan yang juga calon Parlimen Pulai sebelum ini turut memuji PH apabila memberi portfolio penting kepada UMNO dalam pembentukan barisan Kabinet baru-baru ini.

“PH tak mengetepikan atau menganaktirikan UMNO dalam pelantikan menteri dan timbalan menteri dalam Kerajaan Perpaduan dengan menyaksikan wakil UMNO mendapat kouta yang sama rata dengan PKR dan DAP.

“Malahan Kabinet yang dibentuk oleh Anwar (Ibrahim) juga tetap mengekalkan tradisi Kabinet majoriti Melayu seperti yang diamalkan oleh BN (Barisan Nasional) sejak 60 tahun lalu,” ujarnya lagi.

Untuk rekod, UMNO dibawah Presidennya, Datuk Seri Ahmad Zahid Hamidi membuat keputusan membelakangi ketetapan semasa Perhimpunan Agung lalu apabila menyokong Anwar sebagai Perdana Menteri dan bekerjasama dengan PH-DAP.

Semasa PRU-15 juga, UMNO-BN mengalami kekalahan paling teruk dalam sejarah apabila sekadar memenangi 30 kerusi Parlimen.


DAP perguna Anwar, calon Melayu untuk kuasai politik negara: Hadi

Pemimpin reformasi Datuk Seri Anwar Ibrahim dan calon Melayu yang diletak serta disokong DAP serta Pakatan Harapan, hanya sekadar ‘kuda tunggangan’ bagi mencapai cita-cita ekstrem parti itu dalam Pilihan raya Umum Ke-15 (PRU-15).

Menjadikan Singapura sebagai contoh bagaimana kuasa orang Melayu terhakis sedikit demi sedikit, Presiden PAS Tan Sri Abdul Hadi Awang berkata DAP menggunakan orang Melayu sebagai taktik politik untuk berkuasa di negara ini.

“DAP turut mengemukakan Anwar Ibrahim sebagai calom Perdana Menteri dan meletakkan calon-calon Melayu bertanding. Pengundi Melayu kena faham bahawa ini adalah taktik politik.

“Meletakkan Anwar bertanding di Perak… nak jadikan Perak seperti Singapura?… jangan. Ini taktik pernah digunakan PAP Singapura yang menonjolkan Yusof Ishak untuk menjadi Presiden Singapura,” katanya pada Ceramah Perdana Perikatan Nasional Parlimen Larut di Selama, Perak, malam tadi (11 November 2022).

Abdul Hadi menarik perhatian pengundi Melayu dalam PRU-15 ini supaya tidak dipergunakan DAP sebagaimana dilakukan PAP Singapura untuk menawan politik negara itu dahulu.

“Menteri-menteri Melayu ditonjolkan untuk menawan Singapura. Lee Kuan Yew boleh baca Jawi, pakai songkok. PAP ini ditubuhkan masa Singapura masuk Malaysia. Bila Singapura keluar Malaysia, PAP ditukar jadi DAP,” ujarnya.

Sementara itu, Abdul Hadi yang juga Timbalan Pengerusi Perikatan Nasional berkata kedegilan sesetengah pemimpin UMNO terutama Majlis Tertinggi menerima Bersatu telah menggagalkan perpaduan ummah yang dibentuk menerusi Muafakat Nasional.

Sebaliknya, pemimpin UMNO sanggup pula untuk bersekongkol dengan Anwar serta DAP di bawah khemah besar untuk membentuk kerajaan di Perak.

Abdul Hadi berkata, ada pemimpin UMNO meminta kepada Kerajaan Perikatan Nasional supaya kesnya digugurkan, seperti dilakukan PH apabila mentadbir negara.

Menurutnya apabila tidak dilayan, mereka menarik sokongan menjatuhkan kerajaan Perikatan Nasional dan mahu mengadakan pilihan raya segera kerana “nak kejar dengan kes mahkamah”.


11 kematian, 155,673 kes aktif

Malaysia merekodkan 11 lagi kematian akibat komplikasi Covid-19 semalam, termasuk lima yang meninggal dunia sebelum sempat mendapatkan rawatan di hospital atau kes BID, lapor Kementerian Kesihatan (KKM), hari ini.

Jumlah kes terbaharu itu menjadikan kumulatif kematian sehingga semalam sebanyak 32,125 kes, termasuk 6,493 kes BID.

Hanya empat negeri mencatat kes kematian semalam iaitu lima kes di Sabah, Johor (empat) dan masing-masing satu di Kelantan serta Pahang.

Sehingga semalam, Sabah merekodkan 274,260 kumulatif kes positif dengan 244,243 pesakit telah sembuh, dan 27,166 kes masih aktif.

Daripada jumlah kes aktif itu, seramai 24,550 pesakit menjalani kuarantin di rumah; 1,397 ditempatkan di PKRC; 1,183 dimasukkan ke hospital; dan 36 dirawat di unit rawatan rapi (ICU), termasuk 18 yang memerlukan alat bantuan pernafasan.

Sehingga kelmarin 2,399,514 atau 62.6 peratus daripada populasi di Sabah telah lengkap divaksinasi, manakala 2,463,657 atau 64.3 peratus lagi menerima sekurang-kurangnya satu dos, dan 546,702 atau 20.1 peratus individu dewasa menerima dos penggalak.

Sementara itu, jumlah kematian terkumpul akibat Covid-19 di Johor kini mencecah 3,943, kedua tertinggi berbanding negeri-negeri lain selepas Selangor.

Sehingga kini, Johor merekodkan 282,427 kumulatif kes positif dengan 257,271 pesakit telah sembuh, dan 21,213 kes masih aktif.

Daripada jumlah kes aktif itu seramai 19,634 pesakit menjalani kuarantin di rumah; 512 ditempatkan di PKRC; 1,039 dimasukkan ke hospital; dan 28 dirawat di ICU, dengan 21 daripadanya memerlukan alat bantuan pernafasan.

Sehingga semalam negara merekodkan 3,040,235 kumulatif positif – ketiga tertinggi dalam kalangan negara-negara ASEAN. Daripada jumlah itu 2,852,437 pesakit telah sembuh dan 155,673 kes masih aktif, naik 15,337 kes berbanding 140,336 kes kelmarin.

Daripada jumlah kes aktif itu, seramai 143,076 pesakit menjalani kuarantin di rumah; 6,118 ditempatkan di PKRC; 6,292 dimasukkan ke hospital; dan 187 pesakit dirawat di ICU dengan 109 daripadanya memerlukan alat bantuan pernafasan.

Pecahan kes berkaitan Covid-19 di setiap negeri sehingga 13 Februari 2022.


Kes saman serangan seksual, Anwar mohon dapatkan mesej perbualan dengan Yusof

Permohonan perintah mahkamah bagi mendapatkan mesej perbualan WhatsApp daripada Muhammad Yusoff Rawther dimohon Datuk Seri Anwar Ibrahim, ia bertujuan untuk digunakan dalam pembelaannya.

Anwar memohon mendapatkan salinan mesej dan beberapa dokumen lain, ia selepas beliau disaman Yusoff kerana membuat serangan seksual  di rumahnya pada 2018 lalu.

Permohonan itu dibuat walaupun Anwar sebelum ini mendakwa serangan seksual itu adalah “palsu dan direka” dan didakwa bermotif politik untuk mencemarkan imej Ahli Parlimen Port Dickson itu dan menghalangnya daripada menjadi Perdana Menteri.

Dalam salinan permohonan itu, Anwar meminta Yusoff mengeluarkan “salinan semua perbualan WhatsApp antara plaintif (Yusoff) dan defendan (Anwar) dari 2 Sept 2018 hingga 5 Jun 2019”, menurut laporan Malaysiakini.

Antara dokumen lain yang dikehendaki presiden PKR itu ialah salinan akuan berkanun (SD) Yusoff bertarikh 19 Nov 2019 dan laporan polis bertarikh 7 Dis, tahun yang sama.

“Saya dinasihatkan oleh peguamcara saya dan sesungguhnya percaya bahawa adalah penting bahawa saya dibenarkan untuk meneliti dan mengambil salinan dokumen-dokumen tersebut kerana ia adalah bukti penting kepada isu-isu teras yang dipertikaikan, yang akan membantu dalam pelupusan saksama guaman ini dan/ atau dalam menjimatkan kos.

“Dalam hal ini, penzahiran dokumen-dokumen tersebut akan mengandungi maklumat yang akan membantu membuktikan dakwaan-dakwaan material dalam kes plaintif dan/atau secara langsung atau tidak langsung membolehkan saya memajukan kes saya,” kata Anwar dalam permohonannya itu.

Yusoff sebelum ini membuat pengakuan pernah menjadi pembantu penyelidik Anwar.

Namun dakwaan itu dipertikaikan oleh Presiden PKR itu yang mengatakan Yusoff hanyalah sukarelawan junior atau pelatih di pejabat PKR di Jalan Gasing, Petaling Jaya, Selangor.

Terdahulu Yusoff bertindak memfailkan tuntutan saman dan mendedahkan beberapa maklumat yang sensitif dalam tuntutannya terhadap Anwar.

Terdapat sembilan tuntutan semuanya daripada Yusoff terhadap Anwar, selain menuntut ganti rugi khas RM180 setiap sesi terapi dan yang masih terakru.

Yusoff, yang merupakan cucu kepada aktivis pengguna terkemuka SM Mohamed Idris, berkata dia diperkenalkan kepada Anwar ketika pemimpin PKR itu melawat rumah arwah datuknya di Pulau Pinang pada 2 September 2019, kurang dari empat bulan selepas beliau dikurniakan pengampunan diraja bagi sabitan kes liwat

Dua tahun lalu Yusoff membuat laporan polis terhadap Anwar itu berhubung tuduhan sama, namun kes tersebut digugurkan Peguam Negara era pentadbiran Pakatan Harapan waktu itu, Tommy Thomas.


Ayob Khan tunjuk rahsia tebar roti canai

Tiada siapa sangka kemahiran diperoleh di Kedai Kopi Mydin di Pendang, Kedah pada 1978 masih terus diasah sehingga sekarang.

Di sebalik uniform Sang Saka Biru dan ketegasan memastikan negara ini aman, Ketua Polis Johor, Datuk Ayob Khan Mydin Pitchay tidak lupa kepada pengalaman diperoleh ketika berusia 12 tahun.

Pada program Singgah Sahur Kelab Media Johor (KMJ), di Johor Bahru, awal pagi tadi, beliau menunjukkan kemahiran menebar roti canai

Beliau tanpa rasa kekok menebar dua biji roti canai sambil bergurau mesra dengan pengamal media pada program santai berkenaan.

Katanya, kemahiran menebar roti canai itu dimiliknya sejak kecil ketika membantu bapanya di sebuah kedai makan di Pendang, Kedah.

“Saya belajar tebar roti canai ini pada tahun 1978 waktu itu saya berumur 12 tahun, membantu orang tua saya di kedai makan,” katanya.

Satu rakaman video pendek berdurasi 64 saat memaparkan ‘aksi’ beliau menyediakan juadah kegemaran segenap lapisan rakyat Malaysia itu juga turut tersebar di media sosial.


OPR mungkin naik lagi: MIDF

Bank Negara Malaysia (BNM) berkemungkinan besar akan menaikkan Kadar Dasar Semalaman (OPR) sebanyak 25 mata asas lagi semasa mesyuarat Jawatankuasa Dasar Monetari (MPC) terakhir 2022 pada 22 November ini, berikutan momentum peningkatan inflasi dalam negara.

MIDF Research dalam nota penyelidikannya berkata, inflasi teras mencecah paras kemuncak baharu apabila meningkat 3.8 peratus pada Ogos 2022 berbanding setahun lalu, dengan permintaan domestik terus mengukuh.

Firma penyelidikan itu berkata, inflasi teras juga masih lagi merekodkan peningkatan 0.6 peratus berbanding bulan sebelumnya, manakala inflasi utama terus melonjak sebanyak 4.7 peratus, tertinggi sejak April 2021.

“Peningkatan kecil dalam inflasi bukan makanan dengan inflasi makanan mencatatkan rekod tertinggi baharu menyumbang kepada peningkatan Indeks Harga Pengguna (IHP) sebanyak 4.7 peratus berbanding setahun lalu.

“Bagaimanapun, kami mendapati tiga data IHP mengikut asas bulanan telah pun menunjukkan isyarat penyederhanaan. Ini sejajar dengan pembetulan kecil dalam harga komoditi global selain tekanan menurun rantaian bekalan di peringkat domestik dan serantau,” katanya.

MIDF Research menambah, harga bahan api pada Ogos 2022 meningkat sebanyak 4.9 peratus berbanding setahun lalu, namun menguncup sebanyak 0.9 peratus berbanding bulan sebelumnya, penurunan bulanan terbesar sejak Disember 2020.

Katanya, ia sejajar dengan penurunan harga komoditi dengan minyak mentah Brent susut kepada AS$96.5 setong bulan lalu selepas berlegar di atas AS$100 setong sejak Februari lalu.

“Selagi kerajaan mengekalkan mekanisme subsidi bahan api sedia ada, kami melihat inflasi bahan api dan tekanan inflasi keseluruhan akan kekal stabil.

“Namun dalam masa sama, kadar inflasi bukan bahan api mencatatkan rekod tertinggi 5.7 peratus yang antara disebabkan oleh kelemahan ringgit,” katanya, lapor BH Online.

MIDF Research berkata, inflasi makanan di Malaysia meningkat kepada 7.2 peratus tahun ke tahun, paling tinggi pernah direkodkan.

Ia menjelaskan, sebagai pengimport bersih makanan, penurunan ringgit berbanding dolar Amerika Syarikat (AS) pada bulan lalu sebahagiannya telah menyebabkan kenaikan inflasi makanan.

“Dengan Rizab Persekutuan (Fed) dijangka menaikkan kadar dana lebih tinggi daripada jangkaan, ringgit akan kekal dalam trend melemah sehingga sekurang-kurangnya suku keempat 2022.

“Menuju ke hadapan, kami menjangkakan inflasi makanan domestik akan mencatatkan penurunan pada kadar sederhana separuh kedua 2022 berikutan penurunan harga komoditi global, terutamanya harga berkaitan pertanian,” katanya.

Ahli ekonomi CGS-CIMB, Nazmi Idrus, pula berkata inflasi berkemungkinan telah memuncak sama ada pada Ogos atau September 2022, dengan peningkatannya berpotensi lebih rendah dalam bulan-bulan akan datang untuk berada hampir kepada empat peratus menjelang akhir tahun ini dan ke arah tiga peratus menjelang akhir 2023.

Beliau berkata, setakat ini kebanyakan indeks komoditi utama telah mencatatkan kemuncak pada suku pertama 2022, selain daripada gas asli, di tengah-tengah perkembangan geopolitik di Eropah.

“Disebabkan itu, tekanan harga terhadap item utama seperti ayam, telur dan minyak masak akan turun apabila kos input berkurangan.

“Namun demikian, satu kebimbangan yang kita alami adalah inflasi diimport daripada kelemahan ringgit yang akan menyebabkan kos barangan lebih tinggi,” katanya.

Nazmi berkata, di sebalik kenaikan inflasi teras, CGS-CIMB menjangkakan normalisasi kadar faedah oleh BNM akan berhenti seketika semasa mesyuarat MPC bulan depan, berikutan kebimbangan terhadap tinjauan global yang lemah.

“Bagaimanapun, kami menjangkakan dua lagi kenaikan 25 mata asas pada separuh pertama 2023,” katanya. – SatuBerita


Jangkitan 7 negeri naik, Johor lepasi 1,000 kes tertinggi sejak Oktober 2021

Tujuh negeri hari ini mencatat peningkatan kes harian dalam tempoh 24 jam sehingga 12 tengah hari tadi, dengan Johor merekodkan lebih 1,000 kes, menurut data Jabatan Kesihatan Negeri-Negeri.

Terdahulu, Kementerian Kesihatan (KKM) memaklumkan jangkitan harian di seluruh negara naik 170 kes daripada 5,566 yang dicatat semalam, kepada 5,736 kes hari ini.

Jangkitan di Johor melonjak daripada 868 kes semalam kepada 1,084 kes hari ini, menjadikan kumulatif positif di negeri itu meningkat kepada 261,531 kes, menurut statistik dikeluarkan Jabatan Kesihatan Negeri, malam ini.

Jumlah kes di Johor hari ini adalah yang tertinggi sejak 6 Oktober 2021 apabila mencatat 1,105 kes.

Daerah Johor Bahru mencatat 335 kes diikuti Batu Pahat (238); Segamat (118); Kulai (91); Kluang (80); Kota Tinggi (59); Muar (55); Pontian (37); Tangkak (22); dan Mersing (19).

Sehingga semalam seramai 245,892 pesakit telah sembuh, 3,919 kes kematian dan 10,636 kes masih aktif.

Daripada jumlah kes aktif seramai 9,444 pesakit menjalani kuarantin di rumah; 686 ditempatkan di PKRC; 497 dimasukkan ke hospital; dan sembilan dirawat di unit rawatan rapi (ICU), dengan enam daripadanya memerlukan alat bantuan pernafasan.

Sehingga semalam, seramai 3,053,353 atau 80.8 peratus daripada populasi di Johor telah lengkap divaksinasi, 3,083,991 atau 81.6 peratus lagi menerima sekurang-kurangnya satu dos, dan 1,363,882 atau 50.3 peratus individu menerima dos penggalak vaksin Covid-19. Berita berkaitan

Sementara itu, Selangor kekal menjadi negeri ‘panas’ Covid-19 apabila mencatat kes tertinggi dengan 1,424 jangkitan baharu berbanding 1,258 kes semalam.

Ini diikuti Pulau Pinang dengan 433 kes baharu berbanding 426 semalam, diikuti Pahang (274 kes baharu, 204 semalam); Negeri Sembilan (226 kes baharu, 216 semalam); Perak (172 kes baharu, 160 semalam); dan Sarawak (21 kes baharu, 17 semalam).

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan seramai 3,196 pesakit telah sembuh hari ini menjadikan kumulatif kes pulih sebanyak 2,790,386 atau 96.8 peratus daripada 2,882,060 kumulatif kes positif.

“Lapan lagi kluster baharu Covid-19 dikesan sehingga jam 12 tengah hari tadi, menjadikan keseluruhannya 6,442 kluster dilaporkan sejak awal 2020 lalu, dengan 6,120 telah ditamatkan dan 322 lagi masih aktif,” katanya.

Beliau juga memaklumkan sehingga hari ini 112 pesakit dirawat di ICU dengan 54 daripadanya memerlukan alat bantuan pernafasan.

Daripada 5,736 kes harian yang dilaporkan pada hari ini, sebanyak 46 kes atau 0.8 peratus adalah pesakit dalam kategori 3, 4, dan 5; dan 5,690 kes (99.2 peratus) kategori 1 dan 2.

Sebanyak 183 kes import yang membabitkan 81 warganegara dan 102 rakyat asing turut dikesan dalam tempoh itu hari ini, manakala daripada keseluruhan kes hari ini, 5,553 adalah jangkitan tempatan dengan 5,360 adalah warganegara dan 193 rakyat asing.


Covid-19: Kes positif baharu turun di bawah 20,000

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi, turun lagi tiga hari berturut-turut dan kini di bawah 20,000, berbanding 20,546 kes semalam, kata Kementerian Kesihatan (KKM).

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata dalam tempoh itu 19,740 jangkitan baharu direkodkan, menjadikan keseluruhan kes sejak pandemik melanda negara awal tahun lalu kepada 1,424,639 kes.

Menurut data dikeluarkan Kementerian Kesihatan (KKM) hari ini tujuh negeri merekodkan peningkatan jumlah kes baharu.

Kes baharu di Sarawak naik daripada 965 yang dicatatkan semalam kepada 1,566 kes, diikuti Sabah dengan 1,728 kes baharu (1,665 semalam); Pulau Pinang sebanyak 1,251 kes (1,111 semalam); dan Melaka sebanyak 1,120 kes hari ini berbanding 631 kes semalam.

Kelantan pula merekodkan 1,227 jangkitan baharu berbanding 1,025 kes semalam, manakala 1,510 kes baharu dicatatkan di Johor berbanding 1,508 kes semalam, diikuti Terengganu sebanyak 688 kes (534 kes semalam).

Dua titik panas Covid-19 di negara ini, Selangor dan Kuala Lumpur, menunjukkan penurunan sejak beberapa hari ini dengan Selangor mencatatkan 5,705 kes baharu berbanding 7,307 kes semalam, manakala Kuala Lumpur pula merekodkan 1,360 kes berbanding 1,442 kes semalam.


Bagi jadi dominan, BN sasar kemenangan 112 kerusi

Sebanyak 112 kerusi disasarkan Barisan Nasional (BN) bagi memastikan dapat menjadi dominan selepas Pilihan Raya Umum Ke-15 (PRU-15) selepas ini.

Sasaran itu diletakkan Timbalan Pengerusi BN, Datuk Seri Mohamad Hasan kerana hanya dengan kemenangan 112 kerusi mereka dapat membentuk sebuah kerajaan yang berkuasa penuh selepas PRU-15.

“Setakat ini kita (BN) belum bercakap soal sasaran kerusi, tapi kita nak menang dan kita mesti mendapatkan atau melepasi 112 kerusi untuk pastikan kita dapat menubuhkan kerajaan pada pilihan raya akan datang.

“Itu sasaran kita. Jadi kita kalau boleh menang banyak lebih baik,” katanya dipetik laporan BH.

Untuk rekod, BN hanya memenangi 79 kerusi Parlimen pada PRU-14, sementara Pakatan Harapan mendapat majoriti mudah 113 kerusi di Dewan Rakyat dan ditambah dengan 8 kerusi yang dimenangi Parti Warisan bagi menjadikan keseluruhan kerusi dimenangi 121.

PRU-14 merupakan satu kekalahan bersejarah bagi gabungan bn yang belum pernah kalah sebelum ini, sejak kemerdekaan Malaysia pada 1957, iaitu 61 tahun yang lalu.

Terdahulu, Pengerusi BN, Datuk Seri Ahmad Zahid Hamidi juga berkata tidak mahu berkongsi kuasa dengan mana-mana gabungan parti politik lain sebaliknya mahu kemenangan yang dominan pada PRU-15 nanti.

Zahid berkata BN akan kembali menjadi kerajaan dominan bagi menutup ruang ‘berkongsi kuasa’ dengan mana-mana gabungan parti politik yang merosakkan negara itu.

“Lawan BN mahu berbincang semula sesama mereka untuk ‘berkongsi kuasa’ selepas PRU-15? Istilah ‘berkongsi kuasa’ mereka agak meragukan kerana pernah terbukti mereka sukar untuk berkongsi.

“Lawan BN bercadang untuk ‘berkongsi kuasa’ semula menjadi sebab penting untuk rakyat menyokong BN. Insya-Allah, BN kembali kerajaan dominan tiada ruang mereka ‘berkongsi kuasa’ untuk merosakkan negara lagi,” katanya semalam.


Covid: 78 jemaah haji sembuh sudah berada di Tanah Suci

Seramai 78 daripada 120 jemaah haji yang positif Covid-19 sebelum berangkat ke Tanah Suci kini telah menyertai jemaah yang lain untuk menunaikan Rukun Islam kelima itu, setelah mereka sembuh sepenuhnya.

Ketua Rombongan Haji Datuk Seri Syed Saleh Syed Abdul Rahman berkata sebelum ini mereka tidak dapat meneruskan penerbangan kerana keputusan ujian positif RT-PCR (PCR) dan pasangan mereka turut memilih membuat penangguhan.

Katanya, ujian PCR adalah syarat yang ditetapkan Arab Saudi iaitu dalam tempoh 72 jam sebelum penerbangan namun, Lembaga Tabung Haji (TH) menasihatkan jemaah membuat ujian 56 jam sebelum melapor diri di terminal berlepas, lapor Bernama.

“Kita dapati dalam beberapa penerbangan ada jemaah haji yang keputusan ujian PCR mereka adalah positif. Sehingga kini ada 120 jemaah diambil kira yang positif bersama dengan pasangan mereka yang tidak berlepas bersama.

“Daripada 120 jemaah ini, seramai 78 jemaah telah berada di Tanah Suci selepas disahkan negatif dan tamat jalani tempoh kuarantin. Selebihnya akan menaiki penerbangan seterusnya, manakala 19 orang lagi belum negatif dan kita masih menunggu,” katanya kepada pemberita di Makkah, hari ini.

Ketika ditanya tentang sejauh mana TH akan berusaha membawa kesemua jemaah yang menerima tawaran mengerjakan haji, Syed Saleh berkata : “Sekiranya mereka negatif, TH tetap uruskan penerbangan, selagi mana ada penerbangan bolehlah mereka datang”.

Tambah beliau, kerajaan Arab Saudi telah menetapkan penerbangan terakhir musim haji pada 4 Zulhijjah dan berharap semua bakal jemaah yang menerima tawaran akan memperoleh keputusan negatif Covid-19, sebelum tarikh tersebut.

Sehubungan itu, bagi memastikan 14,306 jemaah berpeluang menunaikan haji, beliau menasihatkan mereka yang belum berlepas supaya menjaga kesihatan dan tidak terdedah dengan sebarang perhimpunan sebelum ujian PCR dijalankan.

Dalam perkembangan lain, Syed Saleh berkata sehingga kini jemaah Malaysia berada dalam keadaan sihat dan tiada kes kritikal yang memerlukan rawatan lanjut.

“Kebanyakan kes kesihatan yang dirujuk ke klinik seliaan TH ialah berkaitan masalah pernafasan dan penyakit kulit akibat cuaca kering dan panas…agak kurang jemaah kita yang perlukan rawatan di hospital,” katanya.

Katanya faktor kurangnya jemaah dimasukkan ke hospital berbanding tahun sebelum ini adalah kerana keberkesanan pemeriksaan kesihatan yang agak ketat pada tahun ini selain umur jemaah yang lebih muda dan aspek keperihatinan jemaah dalam menjaga kesihatan.


Saya bukan kegemaran Zahid, dapat kerusi pun saat akhir: Khairy

Kerusi Parlimen Sungai Buloh yang ditandingi Khairy Jamaluddin Abu Bakar pada Pilihan Raya Umum Ke-15 (PRU-15) hanya disahkan pada saat akhir oleh partinya.

Mendedahkan berhubung pemilihan kerusi Sungai Buloh tersebut, Khairy yang juga Menteri Kesihatan itu berkata terpaksa mencari kawasan sendiri untuk ditandingi dengan terpaksa berunding bersama MIC dan juga Pengerusi Barisan Nasional (BN) Selangor, Tan Sri Noh Omar.

“Saya ditinggal begitu saja. Saya tahu kena keluar dari kawasan Rembau jadi pada waktu itu saya tiada pilihan, saya ambil inisiatif sendiri.

“Jadi, saya mengambil inisiatif untuk (berjumpa) dengan Noh Omar dan Vicky (Presiden MIC Datuk Seri SA Vigneswaran).

“Tiada banyak kerusi (Parlimen), hanya dua tiga yang tinggal ketika itu. Jadi saya kata, tak apalah saya pilih Sungai Buloh. Bukannya dari awal saya pilih (untuk bertanding di Parlimen Sungai Buloh),” katanya dipetik laporan media.

Khairy mendakwa  dibiarkan begitu sahaja kerana beliau bukan merupakan seorwng pemimpin yang digemari Presiden UMNO, Datuk Seri Ahmad Zahid Hamidi kerana sering berbeza pandangan.

“Saya bukan orang kegemaran presiden kerana saya bukan ‘yes man’,” katanya lagi.

Terdahulu, Zahid mendedahkan Khairy yang juga bekas Parlimen Rembau yang sendiri meminta untuk bertanding di Sungai Buloh.

Jelasnya, tiada siapa memaksa atau mendesak Menteri Kesihatan itu bertanding di kawasan berkenaan.

“Khairu yang minta diberikan peluang bertanding di sana dan saya tunaikan permintaannya,” katanya.


VIDEO: Siti Nurhaliza selamat lahirkan bayi lelaki

Penyanyi tersohor negara Datuk Seri Siti Nurhaliza selamat melahirkan bayi lelaki di sebuah pusat perubatan di Selangor, pada jam 6.21 pagi tadi.

Pihak pengurusannya, Siti Nurhaliza Productions (M) Sdn Bhd dalam kenyataan di laman Instagram rasminya memberitahu bayi lelaki seberat 3.84 kilogram itu dilahirkan menerusi kaedah pembedahan.

“Siti dan bayi dalam keadaan baik dan sihat. Kelahiran anak kedua pada bulan Ramadan penuh keberkatan ini diharapkan akan mengurniakan limpahan rezeki serta rahmat Allah SWT,” kata kenyataan itu.

Suaminya, Datuk Seri Khalid Mohamad Jiwa turut melahirkan rasa syukur kerana isteri tercinta selamat melahirkan bayi kedua mereka.

“Apa yang penting bagi Khalid adalah ibu dan anak berada dalam keadaan sihat, stabil dan proses melahirkan berjalan lancar,” katanya.

Penyanyi nombor satu negara itu hamil bayi keduanya melalui proses In-Vitro Fertilization (IVF) atau persenyawaan in-vitro.

Siti dan Khalid berkahwin pada 21 Ogos 2006 dikurniakan cahaya mata pertama, Siti Aafiyah yang kini berusia tiga tahun juga menerusi proses IVF.

A post shared by Siti Nurhaliza Tarudin (@ctdk)


Australia singkatkan tempoh masa suntikan dos penggalak

Australia akan menyingkatkan tempoh masa menunggu kepada penduduknya untuk mendapatkan suntikan dos penggalak Covid-19 berikutan lonjakan kes akibat varian Omicron.

Sebelum ini, Australia menawarkan suntikan dos penggalak kepada semua individu berumur 18 tahun ke atas yang sudah melengkapkan dos kedua vaksin selepas enam bulan suntikan.

Akibat lonjakan kes Omicron, Menteri Kesihatannya, Greg Hunt memaklumkan tempoh masa akan disingkatkan kepada lima bulan selepas melengkapkan dos kedua.

Jelasnya, suntikan dos penggalak selepas lima bulan lengkap dos kedua akan memberikan perlindungan yang lebih kuat dan tahan lebih lama serta dapat membantu mencegah penularan virus.

Australia akan menggunakan vaksin jenis Pfizer-BioNTech dan Moderna dalam program suntikan dos penggalaknya.

Selain itu, Australia juga merupakan antara negara di dunia yang paling banyak penduduknya divaksin, dengan lebih 90 peratus individu berumur 16 tahun ke atas sudah lengkap divaksin.

Namun, Australia semalam dalam tempoh 24 jam melaporkan 1,556 kes baharu akibat jangkitan berlarutan sehingga menghampiri tahap tertinggi sejak enam minggu lalu dari sehari sebelumnya.

Manakala, negeri paling padat penduduk, New South Wales menunjukkan penurunan kes baharu buat pertama kalinya dalam enam hari, mencatatkan 485 jangkitan baharu berbanding 560 kes baharu kelmarin.

Sementara itu, terdapat 55 kes di kesan dari varian Omicron di NSW selepas 10 kes disahkan semalam dan dijangka lebih banyak lagi kes bakal menyusul selepas pengesahan ujian genom.

Di Victoria pula, mencatatkan 1069 kes baharu, berkurangan daripada 1,193 kes yang dicatatkan kelmarin.

Sehingga kini, Australia sudah merekodkan lebih 229,000 jangkitan Covid-19 dan angka korban akibat jangkitan virus itu juga jauh berkurangan berbanding negara dunia lain iaitu hanya 2,100 kematian.


Covid-19: Australia hampiri sasaran vaksinasi, Melbourne terus bergelut

Lebih separuh daripada populasi dewasa Australia telah lengkap divaksinasi sehingga hari ini, tatkala pihak berkuasa memaklumkan usaha terus dilakukan untuk meningkatkan inokulasi dengan harapan dapat melonggarkan sekatan, sementara kes baharu hampir pada tahap rekod harian di Victoria.

Australia bergelut dengan gelombang ketiga yang menyaksikan jangkitan meningkat susulan penularan varian Delta, yang membawa kepada sekatan dan penutupan dua bandar terbesarnya – Sydney dan Melbourne – serta ibu negara, Canberra, sehingga menjejaskan hampir separuh daripada 25 juta penduduknya.

Kekangan yang sukar dan keputusan menutup tapak pembinaan selama dua minggu susulan penularan serius Covid-19 dalam kalangan pekerja mencetuskan tunjuk perasaan antipenutupan di Melbourne, bandar kedua terbesar di Australia, selama tiga hari berturut-turut.

Polis hari ini, turut menahan lebih ramai penunjuk perasaan di Melbourne, selain cuba menghalang lebih banyak tunjuk perasaan diadakan.

Ketika kebanyakan kawasan di tenggara Australia masih kekal dengan perintah duduk di rumah, Australia Barat yang bebas Covid-19, bersiap menjadi tuan rumah kepada final bola sepak buat pertama kali di hadapan 60,000 peminat di Stadium Perth, Ahad ini.

Sebelum ini sejak 1898 Melbourna menjadi tuan rumah kepada final itu, sehingga pandemik Covid-19 memaksa acara itu dipindahkan ke Brisbane tahun lalu.

Negeri Victoria hari ini melaporkan satu kematian dan 733 jangkitan baharu, jumlah kedua tertinggi harian, berbanding kes tertinggi sebanyak 766 pada Khamis. Kebanyakan kes dilaporkan di Melbourne.

Pemimpin New South Wales dan Victoria berharap lebih banyak kebebasan dapat diberikan kepada penduduk sebaik sahaja 70 peratus populasi dewasa berusia 16 tahun ke atas lengkap divaksinasi bulan depan.

Sehingga kini, 57 peratus populasi dewasa di New South Wales lengkap divaksin, lebih tijggi daripada purata 50.1 peratus peringkat nasional.

Jangkitan harian di New South Wales, negeri yang menjadi pusat penularan Covid-19 di Australia – juga semakin terkawal, dengan kes baharu turun kepada 1,043 kes berbanding 1,063 kes semalam. – Agensi


Kes baharu turun, 2 kematian

Kementerian Kesihatan (KKM) memaklumkan sebanyak 1,645 jangkitan baharu Covid-19 dilaporkan di seluruh negara dalam tempoh 24 jam semalam (Sabtu, 28 Mei 2022), termasuk satu kes import.

Jumlah itu turun 232 kes berbanding Jumaat yang merekodkan 1,877 kes, menjadikan keseluruhan kumulatif positif sejak individu pertama dikesan dijangkiti Covid-19 di negara ini pada 25 Januari 2020 kini mencecah 4,502,579 kes.

Daripada jumlah kes positif itu, 4,441,701 pesakit telah sembuh dan 25,218 kes masih aktif, termasuk 24,238 pesakit yang kini masih menjalani kuarantin di rumah.

Enam belas pesakit kini masih ditempatkan di Pusat Kuarantin dan Rawatan Covid-19 Bersepadu (PKRC); 930 dirawat di hospital; dan 34 pesakit dimasukkan ke unit rawatan rapi, dengan 17 daripadanya memerlukan alat bantuan pernafasan.

Daripada 1,645 jangkitan positif semalam, 1,112 kes melibatkan individu yang telah menerima dos penggalak vaksin Covid-19; diikuti 363 kes mereka yang menerima dua dos; 148 kes (tidak divaksinasi); dan 22 kes (belum lengkap divaksinasi).

Berdasarkan rekod laman sesawang Github KKM sejak beberapa bulan lalu, lebih ramai individu dewasa yang telah menerima suntikan dos penggalak vaksin Covid-19 dijangkiti virus SARS-CoV-2 berbanding mereka yang tidak menerima vaksinasi.

Sementara itu, dua lagi pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan sebelum mayat dibawa ke hospital atau kes ‘brought in death’ (BID).

Dua kes yang dilaporkan itu masing-masing direkodkan di Kedah dan Selangor, menjadikan kumulatif kematian sejak 17 Mac 2020 hingga semalam, sebanyak 35,660 kes.

Berikut adalah jumlah kes harian dan kumulatif positif sehingga semalam bagi setiap negeri sejak 2020 lalu:


Komputer rosak, ruang udara ditutup

Switzerland menutup ruang udaranya pada Rabu (15 Jun) setelah sistem kawalan trafik udaranya menghadapi masalah komputer menyebabkan penerbangan dilarang, kata pegawai.

“Ruang udara Switzerland ditutup kepada lalu lintas atas sebab keselamatan selepas kegagalan komputer dengan Skyguide, perkhidmatan kawalan trafik udara Switzerland,” kata Skyguide dalam satu kenyataan.

Skyguide tidak memberikan sebarang butiran mengenai kerosakan komputer itu, tetapi menyesali kejadian ini dan akibatnya kepada pelanggan, rakan kongsi dan penumpang lapangan terbang Geneva dan Zurich.

“Kami sedang berusaha keras untuk mencari penyelesaian”.

Terdahulu, lapangan terbang Geneva dalam tweet memberitahu ia menghentikan semua penerbangannya sehingga 11 pagi (9 pagi GMT) susulan kegagalan komputer.

Agensi berita Switzerland ATS-Keystone berkata penerbangan antarabangsa ke Switzerland dialihkan ke Milan, Itali. – Agensi


PRN Melaka: Ismail Sabri lawat bilik gerakan BN tapi kelibat Najib tak ada

Barisan Nasional (BN), khususnya UMNO, mendapat suntikan semangat sekali gus menambah keyakinan akan menang besar pada Pilihan Raya Negeri (PRN) Melaka 20 November ini, susulan lawatan Naib Presiden parti itu yang juga Perdana Menteri, Datuk Seri Ismail Sabri Yaakob ke beberapa bilik gerakan BN hari ini.

Selain melawat bilik gerakan BN, Ismail Sabri diiringi calon Dewan Undangan Negeri (DUN) Telok Mas, Datuk Abdul Razak Abdul Rahman sempat beramah mesra dengan orang ramai ketika bersarapan pagi di Medan Selera MBMB Alai.

Bagaimanapun, kelibat pemegang amanah parti UMNO yang juga Pengerusi Lembaga Penasihat BN, Datuk Seri Najib Razak tidak kelihatan menyambut atau mengiringi Ismail Sabri dalam lawatan itu.

Perdana Menteri juga mengunjungi Bilik Gerakan DUN Sungai Udang kira-kira jam 9.45 pagi tadi disambut pemimpin dan jentera parti BN Bahagian Tangga Batu.

Dilaporkan, kehadirannya untuk memberikan kata-kata semangat kepada calon-calon BN yang bertanding pada PRN Melaka 20 November ini.

Kira-kira 50 penyokong dan jentera parti turut berada di bilik gerakan berkenaan yang bakal menyaksikan pertembungan empat penjuru antara BN, Perikatan Nasional (PN), Pakatan Harapan (PH) dan Bebas.

BN mempertaruhkan Timbalan Pengerusi Badan Perhubungan UMNO Melaka, Datuk Seri Mohamad Ali Mohamad yang pertama kali menjadi calon pada pilihan raya.

PN mempertaruhkan Dr Mohd Aleef Yusof; Hasmorni Tamby (PH); dan Mejar Jeneral (B) Mohd Zahar Hasim (Bebas).

Hadir sama mengiringi Ismail Sabri ialah Menteri Komunikasi dan Multimedia, Tan Sri Annuar Musa dan Ketua Wanita UMNO Datuk Seri Noraini Ahmad.

Ismail Sabri dilaporkan sebelum itu melawat DUN Lendu dan Asahan.

Beliau dijadual turut meluangkan masa beramah-mesra dengan jentera parti sebelum menamatkan lawatan ringkasnya ke DUN Rim di Jasin.

Ketika di Melaka, Ismail Sabri sempat menyampaikan surat tawaran melanjutkan pelajaran di Kolej Komuniti Bukit Beruang kepada anak pegawai bomba yang lemas ketika menjalankan operasi menyelamat mangsa banjir di Sungai Putat, Ayer Keroh, Oktober lalu.

Surat tawaran itu diserahkan Perdana Menteri kepada Muhammad Daniel Hakime, 18, yang merupakan anak sulung Allahyarham Mohd Diya Che Jusoh, hari ini.

Difahamkan, ini adalah kali pertama Ismail Sabri turun berkempen bagi BN, khususnya, UMNO setelah gagal memastikan parti-parti yang membentuk Kerajaan Pusat tidak bertembung dalam PRN Melaka.

Sebelum ini, beliau diamanahkan mewakili BN/UMNO untuk berunding dengan PN yang turut menjadi parti Kerajaan Pusat bagi mengelak pertembungan sesama sendiri, tetapi gagal setelah UMNO kekal mahu memonopoli kerusi DUN.

Susulan itu, PN yang dianggotai Bersatu, PAS dan Gerakan meletak calon di semua 28 kerusi DUN Melaka dalam PRN kali ini.

Untuk rekod Ismail Sabri dilantik menjadi PM kesembilan pada 21 Ogos setelah mendapat sokongan semua 50 Ahli Parlimen (MP) parti-parti gabungan PN – Bersatu dan PAS – termasuk empat wakil rakyat Bebas pro-PN.

Pelantikan beliau susulan peletakan jawatan PM oleh Tan Sri Muhyiddin Yassin setelah dikhianati kumpulan 15 MP UMNO diketuai Presiden parti itu, Datuk Seri Ahmad Zahid Hamidi, yang menarik balik sokongan kepada PN.


Saya pun mesti akur dengan keputusan parti, kata PM berhubung MoU 2.0

Datuk Seri Ismail Sabri Yaakob memberi isyarat jelas tidak ada lagi perjanjian atau memorandum persefahaman (MoU) baharu yang akan disambung antara kerajaan dengan blok pembangkang, Pakatan Harapan (PH).

Perdana Menteri berkata akan akur dengan pendirian partinya, UMNO yang sudah membuat ketetapan supaya tiada MoU 2.0 akan dimerterai dengan PH walaupun terdapat usaha untuk menyambung MoU 2.0 yang baharu selepas tamat pada 31 Julai ini.

“Soal sambung tak sambung (MoU) tak penting, yang pentingnya sekarang adalah soal persefahaman untuk kepentingan rakyat masih boleh kita teruskan. Kerjasama bertulis tidak ada lagi lepas ini.

“Kita sama-sama bersetuju untuk tidak ada perjanjian atau persefahaman baharu. Saya pun mesti akur dengan keputusan parti saya. Saya sudah maklumkan kepada mereka (pemimpin PH), UMNO sudah buat ketetapan tidak sambung.

“Tapi dari segi perjanjian secara bertulis, semua sudah bersetuju tidak perlu ada perjanjian bertulis baru, tapi persefahaman untuk kepentingan rakyat kita boleh diteruskan bagi menjamin kestabilan politik,” katanya dipetik laporan BH hari ini.

Ismail Sabri terdahulu merasmikan Majlis Sambutan Jubli Perak 25 tahun PTPTN.

Sebelum ini, Pengerusi PH yang juga Ketua Pembangkang, Datuk Seri Anwar Ibrahim, menjelaskan tarikh akhir MoU itu belum muktamad kerana dokumen berkenaan tidak menetapkan tarikh akhir, sebaliknya hanya menyebut tarikh membabitkan pilihan raya umum ke-15 (PRU-15).

Setiausaha Agung UMNO, Datuk Seri Ahmad Maslan, pula dilaporkan berkata, Majlis Tertinggi (MT) parti itu memutuskan tidak akan melanjutkan MoU terbabit, selepas 31 Julai.

Berdasarkan semakan, dokumen MoU Transformasi dan Kestabilan Politik menjelaskan dokumen itu hendaklah berkuat kuasa dari tarikh ia ditandatangani dan terpakai hingga pembubaran Parlimen Ke-14.

Dokumen itu juga menjelaskan kerajaan bersetuju tidak akan mengusulkan pembubaran Parlimen sebelum 31 Julai ini.

Bagaimanapun, Presiden UMNO Datuk Seri Ahmad Zahid Hamidi juga berkali-kali sudah memberi isyarat kepada Ismail Sabri agar segera membubarkan Parlimen bagi memberi laluan PRU-15 diadakan.

Bagaimanapun, difahamkan sehingga hari ini masih belum ada perbincangan antara lima pemimpin tertinggi UMNO diadakan untuk menentukan tarikh PRU, ia walaupun semasa Perhimpunan Agung Khas sebelum ini ketetapan sudah dibuat supaya “Top 5” berunding.


PN isytihar ‘Siap Siaga 100 Hari Gempur PN Best!’ tawan 3 negeri

Perikatan Nasional (PN) mengisytiharkan kempen ‘Siapsiaga 100 Hari Gempur PN Best!’ bagi menghadapi pilihan raya yang dijangka diadakan pertengahan tahun ini di enam negeri – Kedah, Kelantan, Terengganu, Pulau Pinang, Selangor dan Negeri Sembilan.

Kempen siap siaga itu diumumkan pada mesyuarat Majlis Tertinggi PN malam tadi, kata Ketua Pemuda PN, Ahmad Fadhli Shaari.

Difahamkan, mesyuarat turut membincangkan pelbagai persiapan menghadapi Pilihan Raya Negeri (PRN) berkenaan, termasuk pembahagian kerusi.

Pelancaran ‘Siapsiaga 100 Hari Gempur PN Best!’ itu dilakukan Pengerusi PN, Tan Sri Muhyiddin Yassin.

Dalam kenyataan ringkas hari ini (21 Mac 2023) Ahmad Fadhli yang juga Ahli Parlimen Pasir Mas dan Ketua Pemuda PAS Pusat berkata PN akan berusaha untuk menawan tiga negeri yang kini di bawah pentadbiran Pakatan Harapan (PH).

“Mesyuarat Majlis Tertinggi Perikatan Nasional malam tadi, serentak pengisytiharan SIAP SIAGA 100 HARI GEMPUR sempena PRN di enam negeri.

“Kekalkan kemenangan di tiga negeri, tawan tiga lagi negeri Insya Allah,” katanya.

Tiga negeri iaitu Kedah, Kelantan dan Terengganu kini ditadbir PN menerusi PAS, manakala Negeri Sembilan dan Selangor (PH-PKR) dan Pulau Pinang (PH-DAP).

Enam negeri itu dijangka mengadakan PRN Julai depan, setelah tidak menyertai Pilihan Raya Umum Ke-15 pada 19 November 2022.

Sebanyak 245 kerusi Dewan Undangan Negeri (DUN) akan dipertandingkan dalam PRN itu iaitu 56 kerusi di Selangor; Kelantan (45); Pulau Pinang (40); Negeri Sembilan serta Kedah masing-masing 36 kerusi; dan Terengganu (32).

Pada PRN ke-15 di enam negeri itu, PN akan berdepan saingan daripada gabungan DAP, UMNO, PKR, dan AMANAH. Manakala, MCA dan MIC yang turut menyertai kerajaan PH-BN mungkin tidak diberi sebarang kerusi.


Isu Azam Baki: Kerajaan tak berdiam diri, kata Ismail Sabri

Kerajaan tidak berdiam diri terhadap isu membabitkan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki, sebaliknya siasatan dijalankan oleh banyak agensi.

Perdana Menteri Datuk Seri Ismail Sabri Yaakob siasatan berhubung kes itu kini dilakukan pelbagai pihak, antaranya Suruhanjaya Sekuriti selain siasatan dalaman oleh SPRM sendiri.

Ia sekali gus menolak tuduhan mengatakan kerajaan berdiam diri dalam isu itu, katanya memetiklaporan Bernama hari ini.

Sehubungan itu Perdana Menteri berharap semua pihak memberi ruang kepada pihak berkuasa melakukan siasatan terhadap dakwaan pembelian saham melibatkan Azam.

“Saya sentiasa dimaklumkan, dan memantau isu berkaitan SPRM, tindakan telah diambil dan gambaran diberikan kerajaan berdiam diri adalah salah. SPRM merupakan suruhanjaya bebas (dan) ada tatacara sendiri kendalikan perkara seperti ini.

“Kita tunggu selesai siasatan, kita tidak boleh ‘jump into conclusion’ seolah-olah Azam Baki bersalah, kita perlu berlaku adil kepada sesiapa sahaja, selepas selesai siasatan baru ambil tindakan,” katanya pada sidang media selepas menyampaikan Bantuan Wang Ihsan dan bakul makanan kepada 206 keluarga mangsa banjir Kota Marudu di Kota Marudu, hari ini.

Ismail Sabri berkata demikian sebagai mengulas kenyataan Majlis Presiden Pakatan Harapan semalam yang mendesak Azam dan Pengerusi Lembaga Penasihat Pencegahan Rasuah Tan Sri Abu Zahar Ujang disiasat segera oleh satu badan bebas berhubung dakwaan itu, selain menyarankan dua individu berkenaan ‘direhatkan’ sementara siasatan berjalan.

Perdana Menteri memberi jaminan tidak akan berkompromi terhadap mereka yang terlibat dengan salah laku, namun menyeru semua pihak supaya sentiasa konsisten dan berlaku adil terhadap sesiapa sahaja.

“Kita mesti yakin dan percaya dengan sistem yang kita ada, biar SPRM dan Suruhanjaya Sekuriti siasat dahulu… dahulu ada Ketua Menteri Pulau Pinang disiasat, tiada pula saranan direhatkan, kita kena konsisten jangan pula ada dwi-standard,” katanya.

Beliau berkata sebagai sebuah badan bebas, tiada campur tangan dalam SPRM termasuk daripada Perdana Menteri sendiri dan menurutnya badan itu akan dipastikan kekal bebas.


600 terima VSS Utusan adalah pemegang amanah: Mahkamah

Kira-kira 600 kakitangan Utusan Melayu (M) Bhd yang terlibat di bawah skim pemisahan sukarela (VSS) yang masih belum menerima bayaran hampir RM60 juta dalam gaji dan faedah tertangguh, dianggap sebagai pemegang amanah, dan bukannya pemiutang.

Hakim Mahkamah Tinggi Kuala Lumpur Nadzarin Wok Nordin hari ini (25 Oktober 2022) membuat keputusan berhubung perkara itu.

“Mahkamah ini mendapati semua harta Utusan perlu dimasukkan dan ditambah kepada definisi harta amanah tersebut. Saya berpuas hati dalam kes di hadapan saya, unsur-unsur amanah telah dibuktikan dan oleh itu, amanah boleh dikatakan sebagai tersirat.

“Memandangkan mahkamah melihat bahawa pekerja yang terlibat dalam pelaksanaan VSS adalah penerima manfaat harta amanah, mereka berhak mendapat manfaat harta itu,” kata hakim itu menurut laporan theedgemarkets.

Nadzarin berkata terdapat hanya lapan pembayaran dibuat oleh Utusan Melayu – dahulunya dikuasai UMNO – kepada kakitangan yang mengambil VSS sebelum pelaksanaan pembubaran sukarela (CVL) pemiutang bertarikh 7 Oktober 2019.

“Masih terdapat jumlah tertunggak sebanyak RM59,403,367.97. Hanya 593 kakitangan VSS telah memfailkan bukti hutang (POD) mereka kepada juru penyelesai,” katanya.

Nadzarin berkata beliau telah melihat syarat-syarat VSS yang memerlukan sejumlah 12 pembayaran dalam tempoh 12 bulan, dan bayaran yang perlu dibuat kepada pekerja VSS selepas potongan berkanun, hutang dan proses rasmi lain selesai.

Hakim menyatakan bahawa surat bertarikh 8 Oktober 2019 oleh Pengerusi Utusan Melayu Datuk Abdul Aziz Sheikh Fadzir menyatakan persetujuan telah dicapai di mana pembayaran VSS akan dibuat menggunakan dana yang diperoleh daripada penjualan Kumpulan Utusan, atau Utusan.

Beliau berkata latar belakang itu adalah bukti kononnya terdapat komitmen plaintif (syarikat) untuk menyelesaikan bayaran VSS daripada penjualan aset Kumpulan Utusan.

Sebelum ini dilaporkan Utusan Melayu mempunyai hutang sebanyak RM323.98 juta kepada pemiutang bercagar dan keutamaan, yang meminta pembubaran aset Utusan Melayu untuk membayar hutang tertunggak dan komitmen lain, kata dokumen itu lagi.

Pada September 2018, Utusan Melayu dilaporkan telah menawarkan VSS kepada kakitangannya, tetapi syarikat itu kemudiannya menghadapi masalah untuk meneruskan pembayaran selepas pemiutangnya memohon pembubaran asetnya pada 2019, menyebabkan pekerja campur tangan dalam proses penggulungan.


NGO bawah KBS anjur program ‘Ziarah Gereja’, jemput belia bukan Kristian

Sebuah pertubuhan bukan kerajaan, Impact Malaysia menganjurkan program Projek Artikel 11: ‘Ziarah Gereja’ dengan mengajak belia bukan Kristian untuk menyertainya.

Program NGO yang bernaung dibawah agensi pembangunan di bawah kawal selia Kementerian Belia dan Sukan (KBS) itu menjemput belia khususnya bukan Kristian untuk terlibat bersama dengan matlamat untuk memberi pendedahan tentang persamaan dan perbezaan agama menerusi aktiviti lawatan dan kesukarelawan.

“Perlukan belia bukan Kristian!

“Program kali ini akan memberi pendedahan, terutama buat belia untuk mengetahui lebih tentang persamaan dan perbezaan agama menerusi aktiviti lawatan dan kesukarelawanan.

“Berminat? Klik link di bio untuk daftar,” menurut poster yang dikongsikan dalam akaun Instagram, Impact Malaysia.

Program itu dijadualkan berlangsung pada 18 Mac, Sabtu ini di Church Of Our Lady Of Louders, Klang.